text:
बिहारक भागलपुर क्षेत्र मे उपजय वला प्रसिद्ध आ सुगंधित करतनी चाउर बेचत पतंजलि! सबौर स्थित बिहार कृषि विश्वविद्यालय (बीएयू) कतरनी चाउर कें ल’ उत्तराखंड स्थित पतंजलि आयुर्वेद लिमिटेड कें समझौताक पेशकश केने अछि। एकरा ल’ बीएयू कें कुलपति पतंजलि कें प्रबंध निदेशक कें पत्र लिखने अछि।
पत्र मे कहने अछि जे कतरनी चाउरक पैदावार भागलपुर, बांका आ मुंगेर क्षेत्र मे होयत अछि। ओ पतंजलि आयुर्वेद लिमिटेड कें भागलपुरी कतरनी धान उत्पादक संघक संगे समझौता क’ अतय कें कतरनी चाउर के बाजार मुहैया करेबाक बात कहने अछि। अहिसँ अतय कें किसान कें सेहो सही कीमत भेट सकत आ लोक कें कतरनी चाउरक असली स्वाद आ सुगंध भेटत।
पूरा देश मे कतरनी कें नाम बढ़त
कतरनी चाउर कें जीआई सार्टिफिकेशन भागलपुरी कतरनी धान उत्पादक संघ कें भेट चुकल अछि। एकरा तहत दूसर क्षेत्रक किसान एकर खेती नै क’ सकैत अछि। बाजार मे बहुत पैकेट बंद उत्पाद कतरनी कें नाम पर बिका रहल अछि, मुदा ओहिमे नहि त’ कतरनीक स्वाद आ नहि सुगंध पाओल जायत अछि। कुलपति डॉ. एके सिंह पतंजलि कें पेशकश देने अछि जे किसानाक समूह कें संगे समझौता क’ लोक लेल सही भागलपुरी कतरनी चाउर पहुचाओल जाय। अहिसँ नहि सिर्फ लोक केर कतरनी कें स्वाद भेटत, अतय कें किसान कें सेहो फायदा भेटत। जगदीशपुर कें किसान मन्नू यादव कहलनि जे पतंजलि, अतय कें कतरनी चाउर कें बेचैत अछि त’ किसान कें बहुत लाभ भेटत। संगे पूरा देश मे कतरनी कें नाम बढ़त।
900 एकड़ मे भ’ रहल अछि खेती
2017 कें आंकड़ाक अनुसार भागलपुर, बांका आ मुंगेर मे 900 एकड़ मे कतरनी केर खेती होयत अछि। भागलपुर मे जगदीशपुर आ सुल्तानगंज, बांका मे अमरपुर, रजौन आ बाराहाट वा मुंगेर मे तारापुर आ असरगंज मे एकर खेती होयत अछि। बीएयू कें पौधा प्रजनन विभागक वैज्ञानिक डॉ. मंकेश कुमार कहलनि जे कतरनी पौधाक लंबाई कम करय सं ल’ ओकर सुगंध वापस लेबाक दिशा मे काम भ’ रहल अछि।


c: text/html

text:
नव दिल्ली. मधुबनी (मिथिला) जिलाक बेनीपट्टी प्रखंड केर बसैठ पंचायत के चनपुरा गांव के मूल निवासी स्व. भवनाथ चौधरीक सपूत शिक्षाविद आ अनेकानेक शिक्षण संस्थान केर प्रवर्त्तक संत कुमार चौधरी (उमेर-55 साल) कें यूरोपियन यूनियनक सदस्य देश लिथुआनिया केर केंद्रीय विश्वविद्यालय एलेक्जेंड्रा स्टलगिन्सकीस यूनिवर्सिटी मानद डी लिट (डॉक्टरेट डिग्री) केर उपाधि प्रदान केलकनि अछि. मिथिलाक ई सपूत अप्पन अद्भुत आ अद्वितीय क्षमता आ प्रतिभाक बलबूता पर विदेश मे सम्मानित भ' मात्र गाम आ जिले केर नहि अपितु सम्पूर्ण भारतवर्ष केर गरदनि गर्व स' ऊँच क' देलनि. लिथुआनिया केर राजधानी काउनो आर मे 23 अक्टूबर क' एक शासकीय समारोह मे हुनका ई उपाधि प्रदान कैल गेल. हुनक जनसंपर्क अधिकारी मनोरंजन मीडिया कें ई जानकारी देलनि आ कहलनि जे भारत मे शिक्षा, अभियांत्रिकी आ कृषि क्षेत्र के प्रसार कें संग-संग आन-आन देश में सेहो उच्च शिक्षाक अवसर कें धेआन मे रखैत एकर विस्तार में सहयोगात्मक रुख के कारण स' हुनका ई सम्मान देल गेलन्हि अछि. ज्ञात हो कि प्रबंधन, शिक्षा, कृषि, इंजीनियरिंग, चिकित्सा स' जूडल देश मे बहुतो एहेन प्रख्यात शिक्षण संस्थानक ई स्थापना क' चुकल छथि. अपन गृह जिला मधुबनी मे हिनका द्वारा संचालित डिग्री कालेज, शंकर नेत्रालय, कृषि संस्थान केर संग राजस्थान, एनसीआर दिल्ली, उड़ीसा, एमपी, यूपी, महाराष्ट्र सहित आन राज मे सेहो हिनका द्वारा संचालित शिक्षण संस्थान अछि.
यूरोपियन संघ स' मानद डी लिट केर उपाधि प्राप्त करय बला श्री चौधरी चारिम भारतीय छथि. पछिला बरख प्रधानमंत्री मनमोहन सिंह एहि सम्मान स' सम्मानित कैल गेल छलाह.
(Report : मिथिमीडिया ब्यूरो )
यूरोपियन संघ स' मानद डी लिट केर उपाधि प्राप्त करय बला श्री चौधरी चारिम भारतीय छथि. पछिला बरख प्रधानमंत्री मनमोहन सिंह एहि सम्मान स' सम्मानित कैल गेल छलाह.
(Report : मिथिमीडिया ब्यूरो )
Tags: हालचाल

robotstxt: allowed

filter: keep


text:
प्रदीप सम्राट,रौतहट
आसिन २५ गते । रौतहट जिल्लाके मध्यभागमे अवस्थित गरुडा स्थित श्री नमुना उमावि के प्राङ्गणमे बईठल बैठकमे १८ गो स्थानिय तहके हजारौं समाजसेवी आ युवासबके उपस्थितीमे एच.पि.एस.फाउण्डेशनके बृहत भेला सम्पन्न भेल हए ।
उक्त बृहत भेलासे एघार सदस्यीय बिधान मस्यौदा समिति भि गठन भेल हए। फाउन्डेशनके नाम एच.पि.एस.फाउण्डेशन आ संस्थापक अध्यक्षमे हेम प्रसाद साह रहिहन कहके सर्वसहमतीसे निर्णय पारित भेल हए ।
उपस्थित सम्पुर्ण समाजसेवी ,फाउन्डेसन प्रतिनिधि ,भोलेन्टियर आ शुभचिन्तकसबमे एच.पि.एस.फाउण्डेशनके संस्थापक अध्यक्ष हेम प्रसाद साह धन्यवाद देवेके साथे दशहरा,दीवाली आ छठके शुभ अवसरपर अग्रिम शुभ कामना समेत देले छत ।
-
विद्यालय व्यवस्थापन समितिका पदाधिकारी हरू बिच छलफल।
कृष्णनगर, फागुन २५ रौतहट न्यूज़// युनिसेफ नेपाल र कृष्णनगर नगरपालिकाको सहकार्यमा बाल बालिका माथि हुने सबै प्रकारका हिंसा लगायत अनुसासनको...
- माधव नारायण नगरपालिकाको पाँचौ नगर सभा सम्पन ,
- एमाले महिला मेयर रीनाकुमार साह द्वारा नगर भरी विजयी जुलुस ।
- नेपाली काङ्ग्रेस बरहथवा-१५ को ४१ सदस्यीय टोल समिति गठन


text:
मिथिला लोक-चित्रकला प्रतियोगिता 2021
मैथिल मंच के संयोजन में आयोजित स्व. कृष्ण कुमार कश्यपजीक स्मृतिमे आयोजित मिथिला लोक-चित्रकला प्रतियोगिता 2021 के परिणाम घोषणा संग पुरस्कार वितरण भव्य समारोहपूर्वक संग सम्पन्न भेल।
मंगलोर, कर्णाटक के डॉ. छाया कुमारी के भेटलन्हि
तेसर पुरस्कार जे दरभंगा के अभिनव कुमार के हुनक भव्य पेंटिंग हेतु भेटलन्हि
प्रथम 20 प्रत्याशी के प्रोत्साहन पुरस्कारस्वरुप सम्मानपूर्वक प्रोत्साहन पुरस्कार देल गेल।
नटराज डाँस अकेडमी के कलाकारगण द्वारा मनमोहक प्रस्तुतिसब देल गेल जे अद्भुत रहल।
एहि प्रतियोगिताक आयोजनमे देशभरि के बहुत रास संस्था आ वैयक्तिक सहयोग रहल जहिमे प्रमुख छल चित्राक्षर, जे कि कोलकाता सँ डॉ. अरुणा झा के मार्गदर्शन में मिथिला पेंटिंग आ मिथिलाक्षर के मिश्रित स्वरुप लय एकर संरक्षण आ संवर्धन हेतु काज करैत अछि।
एहिके संगहि प्रत्येक वर्षक भाँति 21टा युवालोकनि के विभिन्न क्षेत्र में योगदान हेतु “मिथिला कला सम्मान 2021” देल गेल।
मिथिला लोक-चित्रकला प्रतियोगिता 2021 विश्वप्रसिद्ध मिथिला चित्रकलाक कलागुरू कृष्ण कुमार कश्यपजी के समर्पित होयत। बरहेता, दरभंगाक निवासी मिथिला विभूति स्व. श्री कृष्ण कुमार कश्यप मिथिला चित्रकलाक वृहत आयाम आ मिथिला चित्रकला प्रशिक्षण में समस्त जीवन समर्पित कयलन्हि। मिथिला चित्रकला के अनेक पुस्तक के लेखन संग हजारों कलाकारगण के प्रशिक्षक, मार्गदर्शक आ गुरूके रूप में हमसब हुनक सतत वंदन करैत छी।
आई हमसब ई सूचना प्रेषित करैत आई सँ रजिस्ट्रेशन प्रारंभ कय रहल छी।
रजिस्ट्रेशन शुल्क :: 501 /- (भारत आ नेपाल)
1001/- (अन्य जगह सँ)
प्रतियोगिता संबंधी नियम ::
1. एहि प्रतियोगिता में विश्व के कियो मिथिला चित्रकलाक कलाकार भाग लय सकय छथि।
2. एहि प्रतियोगिता में कलाकारगण अपन घर वा स्थान सँ भाग लय सकय छथि।
3. कलाकार के 3 फीट * 4 फीट के कैनवास पर एकटा विशेष थीम चुनिकय पेंटिंग करबाक अछि। कैनवास उपलब्ध नहि होबाक स्थिति में आयोजक के अनुमति पश्चात विशेष स्थिति में फुल साईज (22 इंच * 30 इंच) हैंडमेड पेपर पर पेंटिंग बनेबाक अछि।
4. विधिवत पंजीकरण के पश्चात कलाकारगण के रजिस्ट्रेशन नंबर देल जायत।
5. प्रतियोगिता प्रारंभ भेलाक बाद प्रतिदिन कम सँ कम तीन टा फोटो ….प्रारंभ के समय…..बीच में…..आ अंत करय काल में पठेबाक अछि आयोजक द्वारा देल गेल नंबर पर।
एक दिन छोड़ि हर दोसर दिन पेंटिंग बनेबाक समय के कम सँ कम 2 मिनट के विडिओ पठेबाक अछि।
6. पेंटिंग सम्पूर्ण भेलाक बाद नियत समय पर आयोजक द्वारा देल गेल पता पर भेजबाक अछि।
7. समारोहपूर्वक प्रतियोगिता के परिणाम घोषित होयत आ पुरस्कार वितरण होयत।
8. पुरस्कारप्राप्त प्रतिभागी लोकनि के पेंटिंग संस्थाक होयत आ बाकी कलाकारगण अपन पेंटिंग परिणाम घोषणाक 30 दिन के अन्दर वापस लय सकैत छथि। आयोजक के तरफ सँ एकटा विशेष पदाधिकारी एहि काज लेल उपलब्ध रहता।
60 दिन तक अपन पेंटिंग नहि लेबय के स्थिति में आयोजक के जिम्मेदारी नहि रहतन्हि।
9. प्रथम 20 प्रतिभागी के सांत्वना पुरस्कार भेटतन्हि।
10. विशेष स्थिति में जँ पुरस्कार प्राप्त कलाकार अपन पेंटिंग वापस लेबय चाहता त ओहि स्थिति में ओ पुरस्कार राशि स्वेच्छा सँ आयोजक के वापस कय अपन पेंटिंग लय सकय छथि।
11. सम्पूर्ण आयोजन में आयोजकगण आ मैथिल मंच के जिम्मेदारी रहत आ कोनो तरहक विवाद वा समस्या में आयोजकगण के निर्णय अंतिम रहत। समय-समय पर कलाकारगण आ आयोजकगण के आवश्यकतानुसार नियम में बदलाव भय सकैत अछि जकर सूचना ससमय देल जायत।
प्रतियोगिता हेतु प्रस्तावित तिथि ::
रजिस्ट्रेशन के अंतिम तिथि :: 15 सितंबर 2021 (भारत) , 30 सितंबर 2021 (नेपाल)
प्रतियोगिता हेतु पेंटिंग बनेबाक समय :: 16 सितंबर सँ 15 अक्टूबर (भारत), 1 अक्टूबर सँ 31 अक्टूबर (नेपाल)
पेंटिंग दरभंगा पहुँचबाक अंतिम तिथि :: 31 अक्टूबर (भारत), 10 नवंवर (नेपाल) ।
परिणाम घोषणा संग पुरस्कार वितरण समारोह 19 नवंवर 2021. ( विद्यापति सेवा संस्थान, दरभंगा द्वारा आयोजित तृदिवसीय मिथिला विभूति पर्व समारोहक तेसर दिन)
कोनो तरहक सूचना, सहयोग वा जानकारी हेतु सम्पर्क सूत्र अछि :
गोपालजी (M : 9931665939 ) (भारत)
संयोजक,
मिथिला लोक चित्रकला प्रतियोगिता 2021
श्याम सुंदर यादव (+977-9803872901) (नेपाल)
संयोजक,
मिथिला लोक-चित्रकला प्रतियोगिता 2021
Shyam Sundar yadav .
Mithila Yain Art gallery Thamel Kathmandu Nepal .
+977-9803872901 ( W )
email – sundarnepal2017@gmail.com
एहि प्रतियोगिता में पंजीकृत अभ्यार्थीलोकनि के परिचय निम्नलिखित अछि :-


text:
गङ्गा (देवी)
गङ्गा (संस्कृत: गंगा Gaṅgā, आकृति:Lang-my, आकृति:IPA-my गिंगा ; आकृति:Lang-th खोंखा) नदी गङ्गा कऽ पवित्र मानल जाइत अछि ।[१] हिन्दूसभद्वारा देवी रूपी ई नदीके पूजा कएल जाइत अछि कियाकी हिन्दू धर्मावलम्बीसभके विश्वास अछि कि एहिमे स्नान करैसँ सम्पूर्ण पाप धुलित भऽ जाइत अछि आ जीवन-मरणक चक्रसँ मुक्ति मिल जाइत अछि । तीर्थयात्री गङ्गाक जलमे अपन परिजनसभके अस्थिसभक विसर्जन करैक लेल लम्बा दूरीक यात्रा करैत अछि ताकि हुनकर प्रियजन सीधा स्वर्ग जाए ।
हरिद्वार, इलाहबाद आ वाराणसी जका हिन्दुसभक कयन पवित्र स्थान गङ्गा नदीक तट पर अवस्थित अछि ।


text:
मंत्रालय म' वीआईपी संस्कृति क' समाप्त करबाक लेल रेलवे बोर्ड द्वारा 1981 के एक सर्कुलर म' जारी निर्देश सभके समाप्त करबाक फैसला लेल गेल अछि, जाहिमे एहि तरहक प्रोटोकॉल छल। मंत्रालय द्वारा 28 सितंबर क' एक आदेश म' कहल गेल अछि कि रेलवे बोर्ड केर चेयरमैन वा बोर्डक आन सदस्य सभक यात्रा केर दौरान हवाईअड्डा वा रेलवे स्टेशन सभ पर अपनाओल जाय बला प्रोटोकॉल केर संबंध म' रेलवे क' जारी निर्देश आ दिशानिर्देश सभके तत्काल प्रभाव स' वापस लेल जे रहल अछि।
रेलवे बोर्ड के चेयरमैन अश्वनी लोहानी कहलनि कि कुनूभि अधिकारी क' आब कखनो गुलदस्ता वा उपहार नहि देल जायत। रेलवे के वरिष्ठ अधिकारी सभके सिर्फ दफ्तरे म' नहि बल्कि घर पर सेहो एहि तरहक पाबंदी केर पालन करे पड़त।
सभ आला अधिकारी सभके अप्पन घर म' घरेलू कर्मचारी केर रूप म' लागल रेलवे के समस्त स्टाफ क' मुक्त करे पड़त। एक अधिकारी सभ कहलनि कि वरिष्ठ अधिकारी सभक घर पर करीब 30 हजार ट्रैकमैन काज करैत अछि। हुनका सभके सेवा पर वापस होयबाक आदेश देल गेल अछि। मंत्रालय के सूत्र सँ पता चलल कि पछिला एक माह म' करीब छह स' सात हजार लोग काज पर लौटल छथि।
रेल मंत्री पीयूष गोयल द्वारा वरिष्ठ अधिकारी सभसँ एक्जिक्यूटिव श्रेणी म' यात्रा करब छोड़ी स्लीपर आओर एसी थ्री-टीयर श्रेणी के डिब्बा म' आन यात्री सभक संग सफर करबाक लेल कहल गेल अछि। एहि वरिष्ठ अधिकारी सभमे रेलवे बोर्ड केर सदस्य, रेलवे जोन सभक महाप्रबंधक आओर सभ 50 मंडल केर रेलवे प्रबंधक शामिल अछि।


text:
मिथिला में प्रारंभ सँ कृषि के प्रधानता रहल अछि एहिलेल कृषि आधारित उद्योग-धंधाक प्रचलन रहल अछि। अंगेजक समय में ई बनल छल आ एहि समय में एतय नील, चीनी, जूट, चावल, आ तेल आदि के उद्योगक विकास भेल। मिथिला के सबसँ प्रमुख नकदी फसल नील छल जहिसँ एतय के लोक बहुत लाभान्वित भेलथि कियैकि एहि क्षेत्र में ई एकटा प्रमुख उद्योगक रूप में विकसित भेल छल। 1810 ई. में तिरहुत के कलक्टर एहि उद्योग सँ संबंधित अपन प्रतिवेदन में कहने छथि कि तिरहुत सँ प्रतिवर्ष कम सँ कम 10000 माउण्ड नील कलकत्ता पठाओल जाईत छल जतय सँ ओकरा यूरोप में निर्यात कयल जाईत छल। लगभग 30 सँ 50 हजार लोकक परिवार एहि सँ चलैत छल।
लगभग सब कारखाना सँ 25-30हजार नकद मजदूर वर्ग आ कृषक लोकनि पर खर्च होईत छल। कलक्टर के अनुसार तिरहुतक नील स्वामी प्रतिवर्ष 6 सँ 7 लाख रुपया अपन कश्तकार सबमें बाँटय छलाह। तिरहुत सरकार द्वारा एहि उद्योग के मदद देल जाईत छल जहिसँ 1874 ई. में नील उद्योग के लगभग 126 फैक्ट्री मिथिला में चलि रहल छल आ लगभग एक लाख एकड़ भूमि में नीलक उत्पादन होईत छल। ओहि समय देश के सबसँ पैघ नीलक फैक्ट्री मधुबनीक पंडौल में छल जकर भौगोलिक विस्तार लगभग 300 वर्ग मील छल, आगाक समय में एकर पतन भय गेल आ ओ’ मैली के अनुसार अंतिम बंदोबस्ती के समय में 52136 एकड़ वा पूर्ण उपजाऊ जमीन के मात्र 3% भाग में नीलक उत्पादन होईत छल, जखन कि एहि समय 28 मुख्य मिल आ 36 शाखा कार्यरत छल। 1904 ई. में एकर संख्या घटिकय 24 भय गेल आ उत्पादन भूमि में सेहो कमी आयल। 1911 ई. तक अबैत नील के फैक्ट्री क संख्या 24 छल जहिमे 9605 पुरुष आ 721 महिला के रोजगार प्राप्त छल।
मिथिला मिरर के ललित नारायण झा के रिपोर्ट सँ वर्तमान में मिथिलाक चीनी मिल के दुर्दशा देखल जा सकैत अछि :
बीसम सदी में नीलक उद्योग बंद भेल त ओहि स्थान पर चीनी उद्योग के विकास तेजी सँ पकड़लक। 1895-96ई. में दरभंगा जिला में 32 टा रिफाइनरी छल जतय 43000 माउण्ड चीनी के उत्पादन होईत छल। धीरे-धीरे परिस्थिति आर सुधरल आ 1910-11 ई. में दरभंगा में पाँच टा चीनी कारखाना काज करय लागल जहिमे हजारों लोक के प्रत्यक्ष रोजगार भेटल।
आगा एहिमें एतेक वृद्धि भेल जे 1950ई. तक एहि क्षेत्र में 17 चीनी मिल कार्यरत छल जहिमें 18000 सँ बेसी लोक कार्यरत छलाह। एहि समय जूटक उद्योगक विकास सेहो भेल छल आ तीन जूट मिल काज करैत छल – एकटा मुक्तापुर में आ दू टा कटिहार में, एहिमे करीब 27000 सँ बेसी लोक कार्यरत छलाह। एहि के अलावा पूर्णियाँ जिला में 28 छोट-छोट ईकाई छल जहिमें 643 लोक के रोजगार प्राप्त छल।
एहि समय में मिथिला के पैघ भू-भाग पर जूटक पैदावार होईत छल आ एहि तरहेँ ईख आ जूटक खेती सँ एतय के किसान खुशहाल छलथि।
मिथिला में चावल आ तेलक उद्योग सेहो विकसित छल ।
चावल उत्पादन के मुख्य केन्द्र दरभंगा, जयनगर, पुपरी, सीतामढ़ी, बैरगनिया, रक्सौल, नरकटियागंज आदि छल। केवल पुपरी में पाँच टा राईस मिल छल। एतय तम्बाकू सिगरेट उद्योग सेहो बढ़ल छल। 1911 ई. में मिथिला में दू टा तम्बाकू कारखाना छल जहिमें प्रत्यक्ष अप्रत्यक्ष रूप सँ 1000 सँ बेसी लोक कार्यरत छलाह। समस्तीपुर में बीड़ी उद्योग में 400 मजदूर काज करैत छल। बाकी कुटीर उद्योगक सेहो भरमार रहल छल जहिमें शीशा, चूड़ी, ईंट, खपड़ा, तलवार, चाकू, सिंदूर, बिस्कुट, दुग्ध-उत्पाद, गुड़, हस्तकरघा, बाँस सँ बनल समान सब, पान, नाव, धातु, कपड़ा, बुनाई, रंगाई, चित्रकारी, जूटक सामान, चटाई कंबल, काष्ठकर्म, चर्म-उद्योग, मधुमक्खी पालन, मधु उद्योग आदि प्रमुख छल। कागज उद्योग सेहो एतय परंपरागत रूप सँ चलि रहल छल जेकर मुख्य केन्द्र दरभंगा आ पूर्णियाँ छल।
एहि तरहें प्राचीन कालसँ स्वतंत्रता प्राप्ति तक मिथिला आर्थिक रूप सँ एकटा समुन्नत राज्य छल जतय विविध प्रकारक उद्योगक सतत विकास होईत रहल।
मिथिला में चीनी उद्योग बहुत उन्नत छल। तकनीक के बेसी सँ बेसी व्यवहार सँ उन्नत खेती सँ लय क चीनी उत्पादन में मिथिला प्रथम छल देश में।
महारानी कल्याणी फाऊंडेशन के डा. चेतकर झा कहय छथि जे लोहट चीनी मिल के एक साल के मुनाफा सँ सकरी चीनी मिल तैयार भेल छल। राज दरभंगा के उद्योगक तरीका बहुत व्यवहारिक आ उन्नत छल। एकबेर के तैयारी के बाद ओ उद्योग अपनहि आगाक लेल रस्ता बनबैत छल। डॉ. झा कहय छथि कि पंडौल में एशिया के सबसँ पैघ आ तकनीकी रूप सँ उन्नत गन्नाक के अनुसंधान केन्द्र छल आ 600 एकड़ में राज दरभंगा स्वयं गन्नाक खेती करबैत छलाह ताकि बाढ़ि-रौदी-दाही के कारण जँ किसान के फसल नुकसानो होई त चीनीमिल के सुचारू रूप सँ चलबा में कोनो समस्या नहि होई।
। जबरदस्ती फायदा में चलैत मिल के सरकारीकरण कय सबचीज बर्बाद कय देल गेल आ समस्त जमीन सब लूटि लेल गेल।
लोहट आ सकरी मिल के चलैत समय में अपन आँखि सँ देखनिहार वरिष्ठ समाजसेवी प्रफुल्ल चन्द्र झा एखनुका समय के ओहि समय सँ तुलना करैत कहैत छथि जे ओहि जमाना में ई पूरा ईलाका बिजली सँ चमचमाईत रहय छल। दरभंगा महाराज के तरफ सँ आसपासक बिजली नि:शुल्क छल। राजदरभंगाक कर्मचारी कहियो रिटायर नहि होईत छल। काजक उम्र खतम भेलाक बादो आजीवन राज दरभंगाक जिम्मेदारी रहैत छल।
65 सालक वृद्ध डबडबाईत आँखि सँ कहैत छथि कि फैक्ट्री में घुसबाक लेल कुसियार सँ भरल बैलगाड़ी के लाईन 3-4 किलोमीटर के होईत छल। आसपास के जे सबसँ गरीब लोक होईत छलथि ओ बरद सबके गोबर उठाकय गोरहा-चिपड़ी बेचि अपन जीवन-यापन नीक सँ कय लैत छलथि। आब ने ओ दिन रहल अछि आ ने ओ दोबारा देखि सकब ओकर आस बाँचल अछि।
मुदा स्वतंत्रताक पश्चात गलत सरकारी नीति आ सरकारक मिथिलाक प्रति हीन भावना के चलते क्रमश: एतय के अर्थव्यवस्था पतनोन्मुख होईत चलि गेल। पहिले उद्योग-धंधा, तहन खेती आ अन्य छोट काज-धंधा सबटा चौपट भय गेल जहिसँ किसान आ मजदूर खेतीबाड़ी त्याग कय क बेरोजगार बनि भटकय लगलथि आ एहन समय आओल जे जीवन-यापन के लेल लोक एहिठाम सँ पलायन करय लगलाह। एहिठामक श्रमिक के दम पर आन प्रदेश विकसित होबैत गेल आ हमसब मजदूरक फैक्ट्री बनि गेलौं।
आजुक समय में जहन एतय के मजदूर लोकनि के आन ठाम प्रताड़ित कयल जाई छन्हि त एतय हुनक मातृभूमि द्रवित होईत कनैत छथि अपन दुर्दशा पर।
एहि बदहाली आ मजबूरी पर कनैत आई लोक सोचय छथि जे एकर की उपाय?
जँ आजादी के समय मिथिला के बिहार के उपनिवेश नहि बनाओल गेल रहति आ पृथक राज्यक दर्जा भेटल रहैत त स्थिति किछु आर रहैत।
मिथिला में एहि बदहाली सँ निकलबा लेल, विकास के धारा बहेबाक लेल, पलायनक महामारी के एहि चेन के तोड़बाक लेल एकमात्र उपाय अछि – पृथक मिथिला राज्य।
स्रोत : डा. शिव कुमार मिश्र द्वारा मिथिला राज्य अभियान हेतु लिखित पुस्तक “मिथिला राज्य : एक एतिहासिक तथ्य” के अंश से………


text:
मैथिली संस्कृति अथवा मिथिलामक अवयव
मै
थिली संस्कृतिकेँ समग्रतामे मिथिलाम कहल जा सकैत अछि। कुनो सांस्कृतिक क्षेत्र अपन किछु विशेष खानपान, विध बेबहार, गीत संगीत आदिक कारणे विशेष स्थान आ पहिचान रखैत अछि। मैथिली संस्कृति अथवा मिथिलामक सेहो अपन विलक्षण विशेषता छैक। कनिक ओहि विलक्षणता पर विचार करी।
मिथिलाम संक्षिप्त रूपसँ 6 भाग में देखल जा सकैत अछि:
क) खानपान, ख) वस्त्र विन्यास, ग) गीत आ संगीत, घ) वाद्ययंत्र, च) भाषा , छ) धार्मिक संप्रदाय आ परंपरा।
क. खानपान
खानपान कोनो समाजक संस्कृतिक मूल होइत अछि।
परम्पराक बात करी त' मैथिल चारि बेर भोजन करैत छथि:
i. पनपियाइ: किछु आहारग्रहण उपरांत जलग्रहण।
ii. कलउ/ मँझिनी: मध्याह्न भोजन कायाकल्प तृप्यान्त स्थुल शरीर तृप्त्यार्थ अन्न-फल-जल सँ परिपूरित भोजन।
iii. बेरहट: दिनक चारिम पहर मे लेल जायवला आहार।
iv. रातुक भोजन। कतेक लोक रातिक हल्लुक आ सुपाच्य आहार लैत छथि जकरा "हलझप्पी" कहल जाइत अछि।
आब कनि सामग्री आ विन्यासक बात करी:
मिथिला मे खानपान दू दृष्टिकोण सँ देखल जा सकैत अछि। भोजनक मुख्य आ स्थानीय तत्त्व आ दोसर भोजनक सचार। जखन बहुत रासक वस्तुसँ भोजनक थारी अथवा थार सजाएल जाएत अछि त' ई भेल सचार। सचार में कोनो जरुरी नहि जे सब वस्तु अथवा भोज्य सामग्री स्थानीय हो। जखन भोज्य सामग्री के बात करैत छी त मिथिलाक मूल भोज्य सामग्रीक ज्ञान बुझ पडत।
एक फकड़ा कहल जाइत छैक:--
आब कनि एकरा देखी:
कदली (केरा): केरा गाछक सब चीज़क प्रयोग मिथिला मे होइत अछि। थम्बक भीतरक गुद्दाक तरकारी, कोषाक तरकारी, कांच केराक तरकारी, पाकल केराक विविध रूप मे प्रयोग। कोनो भार बिना केराक पूर्ण नहि अछि। केराक प्रयोग सब बिध, बेबहार, पूजा पाठ, उत्सव, सत्यनारायण कथा आदि मे होइत अछि। कांच केराक तरकारी पथ्य के रूप मे प्रयुक्त अछि। केरा थम्भ के बहुत शुभ कार्य मे प्रयोग होइत अछि। केराक पात पर भोजन करब अदौसँ अबैत परंपरा अछि।
कबकब: कबकबक अंतर्गत भेल ओल, खमहारु , कौआं पात , ओलक पेंपी, कन्ना पात, अरिकंचक लोढ़हा, आदि। ओल शुद्ध आ सुपाच्य वस्तु अछि। सामूहिक भोज में ओलक सन्ना अनिवार्य रहैत अछि। ओलक तरकारी सेहो खूब चावसँ हमरालोकनि खाइत छी। खमहारुक तरुआ अथवा खमहारुआ मिथिलाक विशेषता अछि। अरिकोंच ओनात' सब खाइत छथि मुदा स्त्रीगनक मध्य ई कनि अधिक प्रिय अछि। कबकब भोज्य पदार्थक विन्यासमे कागजी, ज़मीरी नेबो, कांच आम, आ आमिलक प्रयोग होइत अछि।
एकर अतिरिक्त सुथनी, अरुआ आदि पदार्थक सेहो कबकबक श्रेणी मे राखल जा सकैत अछि।
मीन : मीनक अर्थ भेल माछ। माछ त अपना सभक भोजनक मुख्य पदार्थ अछि। अनेक तरहक माछ आ माछक संग संग ओहि प्रजातिक अन्य चीज़ जेना कांकोड, डोका, काछु आदि खेबाक परंपरा मिथिला मे अछि।
माछक अनेक तरहेँ उपयोग भोजन विन्यास मे होइत अछि। माछक तरल, माछक झोड़, माछक सन्ना आदि।
ई त भेल तीन मुख्य तत्त्व। एकरा अतिरिक्त किछु पदार्थ अछि जे मैथिल के बहुत प्रिय छनि। ई सब अछि:
नाना तरहक साग, जेना केराव, बूट, गेनहारी, बथुआ, ख़ेसारी, करमी आदि। सागक महत्व मिथिला मे बहुत रहल अछि। बसन्त पंचमी लगैत देरी बेटी सगतोरनी भ' जाइत छैक। बूट-केराव आ खेसारीक साग तौला सभमे मह-मह करैत खदकैत रहैत छैक। सामान्य लोक आ सभ जातिक लोक साग-भात भरि इच्छा हरियर मरिचाइ गूडि गूडि सुआद लए लए खाइत अछि। बिना तिलकोरा तरुआकेँ मिथिलाक भोजन बेकार। चाउर पिठारक लेप मे बोरि क' सरिसबक तेल मे तरब। कुर कुर स्वादक अनुभूति सँग खैब मिथिले मे संभव छैक।
गरीब गुरबा सब कुअन्न जेना मड़ुआ, ख़ेसारी, अल्हुआ, कौन, साम, मकई, अल्हुआ, कन्द आदि खाए सेहो अपन गुजड़ करैत छ्ल। आब स्थिति मे सुधार भेलैक अछि आ सब कियोक एक साँझ भात त दोसर साँझ गहुमक सोहारी एकर अतिरिक्त तरकारी, तीमन, दालि अचार आदिक सङ्ग खाइत छथि।
दही-चूरा, चीनी: समस्त विश्व मे मिथिले एहेन क्षेत्र अछि जतए दही-चूरा-चीनी मुख्य भोजन आ भोज इत्यादि मे सामूहिक भोजनक रूप मे खाएल अछि। अतेक झटदनि तैयार होबए बला फ़ास्ट फ़ूड दुनिया मे बहुत कम थिक।
आ सब व्यंजन पर भारी पड़ैत अछि अपन मिथिलाक तिलकोरा । सर्वत्र उपलब्ध, ने दाम ने छदाम, आ स्वादक की कहब? छोट पैघ सब मे अपन स्थान रखने अछि। ई एहेन भोज्य पदार्थ अछि जकरा केवल मैथिल खाइत छथि।
मिथिलाक भोजक सकरौड़ी विलक्षण होइत अछि। एकरा अपन सभक भात दालिक भोजन के डेजर्ट कहि सकैत छी। सकरौड़ी दूध मे ड्राई फ्रूट्स, बुनिया एवं अन्य सामग्री डालि दूध के खूब गाढ़सँ खौलेलाक बाद बनैत छैक। चीनी सबसँ अंत मे देल जाइत छैक। भोज मे लोक चीनी सुरकैत अछि। सकरौड़ीसँ भोजक अंत होइत अछि।
दालि भातक भोजक श्रृंगार थिक बर । बर सामान्यतया उड़िदक घाटिसँ बनैत अछि।
मखान: भारतवर्ष मे सबसँ अधिक मखान अपन मिथिला मे होइत अछि आ सबसँ बेसी एकर उपयोग सेहो हमरे लोकनि करैत छी।
अंततः भोजनक पूर्णता मुखशुद्धि सँ होइत अछि आ मुखशुद्धि पान सुपारी संगे।
ख. वस्त्र विन्यास
परंपरागत वस्त्र मिथिलाक पुरुष लेल धोती, गमछा, या मुरेठा आ स्त्रीगण लेल नुआ, आंगी अछि। किछु विशेष वर्गक लोक या त विशेष अवसर पर अथवा ओहुना पाग सेहो धारण करैत छथि। धोती त मिथिलाक मुसलमान सेहो पहिरैत छला। आब मुस्लमानक बाते छोड़ू हिन्दू सब सेहो धोती सँ बप्पा बैर केने जा रहल छथि। पहिने अपना ओत कोकटा बाँग होइत छल जकर प्राकृतिक रंग ऑफ वाइट होइत छलैक। ओही बांग केर धोती के कोकटा धोती कहल जाइत छलैक।
प्राचीन समयमे पुरुष गाम गमैत भ्रमण करबा काल धोती, मिर्जई, दुपट्टा, गमछा, आदिक प्रयोग करैत छला। पैर मे खराम पहिरबाक प्रथा हाल तक छल। पाहुन परखक पएर धोबक हेतु खराम देल जेबाक परंपरा एखनो बहुत ठाम अछि। उच्च वर्ण मे खराम पहिरक व्यवस्था उपनयन संग प्रारम्भ भए जाइत छल। किछु लोक खरपा सेहो पहिरैत छला। खरपाक आधार आर्थत तरवा काठक आ ऊपर मे आँगुर लग प्लास्टिक अथवा चाम लागल रहैत छलैक।
कालान्तर मे लोक गोल गला सेहो पहिरनाइ प्रारम्भ केलनि।
मिथिलाक स्त्रीगण सब व्यवहार कएल वस्त्र यथा धोती आ नुआ सँ केथड़ी आ सुजनीक निर्माण सुई ताग सँ करैत छली। केथड़ी मोटगर होइत छैक जकर व्यवहार मोटगर गद्दा जकाँ जारक समय बिछेबाक हेतुकएल जाइत छैक। सुजनी कलात्मक होइत छैक। सुजनी मे अनेक तरहक तागक सुन्नर संयोजनसँ बहुत रास डिजाईन , मोटिफ, वोटिफ, पैटर्न आदि बनेबाक प्रथा मिथिला मे छलैक। सब वर्ग आ जातिक स्त्रीगण एहि कलामे निपुण होइत छली। सुजनीक प्रयोग ओछाइनक चद्दरिक रूप मे होइत छैक। किछु लोक गरीबी मे केथड़ी सेहो ओढ़ैत छथि।
पूस मासक जड़काला गोइठा-करसी धरि तापए बला रहैत छैक। ओना त' माघक जाड़ बाघ होइत अछि मुदा पंचमी लगैत देरी घोकचल चाम आ मोचरल अंग साहि लोक सोझ भ' क' ठाढ़ होमय लगैत अछि। मोटकी दुसल्ला चद्दरिक गांती बनहैत अछि। गांतीक अर्थ भेल चद्दरिकेँ माथ सँ झाँपैत गरदनिक पाछा मे गिठह बान्हब। सामान्यतया बच्चा आ बूढ़ गांती बनहैत छथि। घूर लोक अगहन, पूस आ माघ धरि पजबइत अछि आ तपैत अछि।
ग. गीत संगीत
मिथिलाक लोकगीत एक महासागर अछि। एकर संख्या कतेक अछि से कहब असंभव। मैथिली लोकगीतक विशेषता एकर समवेत गायन शैली छैक। लगभग 98 प्रतिशत गीत बिना कोनो वाद्ययंत्र और विशेष रागसँ गाएल जाइत अछि। मुदा गीतक शब्द, भाव, गबैय्याक उत्साह आ समर्पण, विध बेबहारक प्रति ध्यान , ऋतुक संग स्वभाव, क्रियाकलापसँ प्रतिबद्धता, काज मे लगाव, आपसी प्रेम आ प्रकृति सँ अनुराग बिना कोनो वाद्ययंत्र के सेहो मैथिली लोकगीत के अलग संसार मे ल जाइत अछि। विद्यापतिक पदावली, ताहू में उत्सव विशेषक गीत, सोहर, समदाउन, उदासी, साँझ, प्राती आ शिवक गीत मे महेसवानी , नचारी आ कमरथुआ गीत तन-मनकेँ बहुत हर्षित करैत अछि। सीता, राजा सलहेस, कारिख महाराज, दीनाभद्री, आदिक लोकगाथा आ गीत सेहो अपन अलग स्थान रखैत अछि। सब शास्त्रीय गीत मिथिला मे बहार सँ आयातित अछि, यद्यपि ध्रुपद मैथिली लोकशैली संगे तारतम्य बना सकल अछि। बटगबनी, तिरहुत, लगनी तीव्रगति सँ चलैत गीत आ मोन लगबए बला गीत अछि। उदासी संत परंपरा, कबीरपंथी परम्परा, सँ प्रभावित भ रचल गेल अछि।
मिथिलाक उच्चवर्ग विशेष रूपसँ ब्राह्मण आ कर्ण कायस्थ अपन महिला के पब्लिक स्पेस मे गायन, वाद्ययंत्र संगे गायन, नृत्य आदिक स्वतंत्रता नहि देने छथि जाहिसँ एहि वर्गक महिला मे नृत्य, नृत्यगीत, नृत्यनाटिका आदिक शैली नहि विकशित भ सकल छनि। अन्य जाति सब मे डोमकच्छ, जटा-जटिन, झ्झिया, आदिक रूप भेटैत अछि। शामा चकेबा मे बहुत साधारण तरहक नृत्य आ उत्साहक स्वतंत्रता देखैत छी।
मुस्लमान महिला सब ताजिया के समय झिझिया छाती पीट पीट गबैत छथि। हुनकर स्वर आ टोन बहुत हद तक उदासी आ समदाउन सँ मेल खाइत छनि।
घ. वाद्ययंत्र
मिथिलाक मूल वाद्ययंत्र रसनचौकी मे प्रयुक्त होइत अछि। दुर्भाग्य सँ एकरा कहियो मिथिलाक तथाकथित विद्वान लोकनि प्रोत्साहित नहि केला। एकरा बारेमे कहल जाइत अछि जे जखन सीता राजा जनक द्वारा हर जोतैत काल स्वर्ण कुम्भसँ धरतीसँ बहार भेली त भगवान स्वर्गसँ प्रसन्न होइत अप्सरा, वाद्ययंत्र आ ओकरा बजबए बला कलाकार सेहो मिथिला पठेला। किछु लोकक कहब छनि जे चूँकि ई वाद्ययंत्र चमार बजबैत छथि ताहि एहि पर विशेष ध्यान नहि देल गेल।
च. भाषा:
मैथिली भाषा प्राचीन भाषा अछि। एकर अपन लिपि छैक मुदा आब लोक देवनागरी मे लिखैत छथि। बंगला लिपि मिथिलाक्षर सँ प्रेरित भ बनल अछि। एहि भाषा में विद्यापति, ज्योतिरेश्वर, चंदा झा, लाल दास, हरिमोहन झा आ यात्री सनहक़ साहित्यकार भेल छथि। मैथिली भाषाक अनेक उपभाषा अथवा बोली जेना अंगिका, बज्जिका, मुस्लमानक (कुंजड़ा), सीतामढ़ीक उपभाषा आदि मे देखल जा सकैत अछि।
छ. धर्म आ संप्रदाय
मिथिला मे सब वर्णक लोक, सब धर्मक लोक रहैत छथि। अतए केर हिन्दू पंचोपासक छथि। महादेवक पूजा माटिक महादेव बना अद्भुत ढंग सँ कएल जाइत अछि। बुद्धक भाषा आ चार्यपदकेँ एखनो मैथिली अपना मे आत्मसात केने अछि। तंत्रमे बौद्ध तंत्रक स्पष्ट प्रभाव छैक। सिद्धपीठ आ बज्रयानक तंत्र स्थल मिथिला मे आबि जेना संगम जकाँ एक दिशा मे एक भए बहए लगैत अछि। मुस्लमान सब सेहो अपन धर्मक पालन करैत छथि संगहि किछु लोक परंपराक तत्वक अपना मे समावेश क लेत छथि।
सीताकेँ मिथिलाक स्त्री नायिकाक प्रतिनिधि आ राजा सलहेसकेँ पुरुष नायकक प्रतिनिधि कहल जा सकैत अछि।
ज. मिथिला चित्रकला
मिथिला चित्रकला जकरा मधुबनी चित्रकला सेहो कहल जाइत अछि, अपन स्थान आ नाम कला संसार मे नीक जकाँ दर्ज करा लेने अछि। एहि पर बड्ड लिखब अनिवार्य नहि। इंगित भ गेल अतेक काफी अछि।


text:
एहि मौक़ा पर' नितिन गडकरी कहला कि आजुक दिन बिहार केँ विकासक दृष्टि सँ महत्वपूर्ण आर एतिहासिक अछि किएक जे बिहारक विकास लेल आय राज्य आर केंद्र केँ नेता एक संग मंच मंच पर अछि। आगा ओ कहला कि प्रधानमंत्री कौशल विकाश योजना केँ तहत खुजाई बला एहि प्रशिक्षण केन्द्र म' आधुनिक तरिका सँ जीपीएस सहित कैयो नव तकनीक केर माध्यम सँ हैवी वाहन चालक प्रशिक्षित कायल जेता। देश म' लगभग अठारह से बाईस लाख प्रशिक्षित ड्राइवर केर जरूरत अछि। देश के गरीब व बेरोजगार युवा एहिठाम प्रशिक्षण ल' पचास से पचपन हजार टक्का केर नौकरी क' सकैत छैथ।
केन्द्र सरकर केँ तीन बरख म' बिहारक सभ 38 जिला सहित देश म' प्रधानमंत्री कौशल विकास योजना के अन्तर्गत पांच सौ वाहन चालक प्रशिक्षण केन्द्र खोलबाक योजना अछि। जाहि सँ बिहार सहित देश के युवा सभ क' रोजगार के अवसर प्रदान होयत। केंद्रीय मंत्री जिला के दुइ स्टेट हाईवे क' एनएच म' परिवर्तित करबाक घोषणा सेहो केलाह। इ दुइ स्टेट हाईवे शीतलपुर सँ सीवान एवं सोनपुर के महेश्वर चौक सँ वाया मुजफ्फरपुर होयत नेपाल जाय बला सड़क अछि।
ओम्हर अप्पन भाषण के दौरान बिहार केँ उपमुख्यमंत्री तेजश्वी यादव छपरा के लेल कैको सौगात देबाक बात कहला, शहर म' लागि रहल जाम सँ मुक्ति लेल तेजस्वी यादव गांधी चौक सँ समाहरणालय तक ओवर ब्रिज केँ निर्माणक घोषणा केलाह।
सभा म' केंद्रीय मंत्री नितिन गडकरी के अलावा स्थानीय सांसद आर केंन्द्रीय मंत्री राजीव प्रताप रूडी, पूर्व उपमुख्यमंत्री सुशील कुमार मोदी, महाराजगंज सांसद जनार्दन सिंह सिग्रीवाल, अमनौर विधायक चोकर बाबा, छपरा विधायक सी. एन. गुप्ता, संजय मयूख सहित हजारो कार्यकर्ता मौजूद छलाह।


text:
गोपीपट्टी ढढिया (कमतौल, दड़िभंगा) निवासी आ कोलकाता प्रवासी किशोरीकान्त मिश्र मिथिला ओ मैथिलीक सेवा हेतुएं सुप्रसिद्ध छथि. कोलकाताक मिथिला सांस्कृतिक परिषद्क माध्यमे मैथिली भाषा, साहित्य ओ मिथिलाक सांस्कृतिक विकासक निमित्त ई सदैव सचेष्ट रहैत एलाह अछि. किशोरीबाबू सं मिथिमीडिया हेतु साक्षात्कार लेलनि मिथिलेश कुमार झा .
अपने कोलकाता कहिया अएलहुँ आ मैथिलीक गतिविधिसं कोना जुड़लहुँ?
हम 1956 ई. मे एहिठाम अएलहुँ. अपन पितियौत उमाकांत मिश्रक संग मैथिली कार्यक्रम सभ मे जाइ. साहित्य प्रेसमे राजकुमार मल्लिक संगे कार्यरत. मिथिला सांस्कृतिक परिषद्क स्थापना 1959मे भेलै. मल्लिकजीक प्रेरणासँ एकर स्थापना कालहिसं हम एहिमे जुड़ि गेलहुं. हमर पित्ती शरदचंद्र मिश्र सेहो संस्थापकगण मे सम्मिलित छलाह. हुनका सं प्रेरित भेल रही.
एहन कोनो गतिविधि गामो पर होइत रहै?
गाम मे त' नहि होइ. मुदा हैम जेएमएचई स्कूल, कमतौलक छात्र रही. स्कूलमे डिबेटिंग सोसाइटी रहै जाकर इंचार्ज छलाह मुरैठक शिवनारायण झा. ओ एकदिन मीटिंगमे मैथिलीमे बाजब स्वीकृत केलनि. तकर बाद हम ओकर गतिविधिमे मैथिलीए बाजी आ खूब भाग ली.
से ई मैथिलीक प्रेरणा कत' सं भेटल?
कक्षा-8मे हम आर्ट्स रखने छलहुँ, जकर एकटा विषय मैथिली छल. आ सएह प्रेरणा भेल. बादमे कोलकातासं गाम जाइ त' स्कूलमे हेडमास्टरक सहमतिसँ नेना सभक संगे मैथिलीक हितमे मीटिंग करी.
अपनेक आरंभिक कालमे एहिठामक परिवेश केहन रहै?
परिवेश खूब नीक रहै. सामान्य लोक मैथिली कार्यकर्ताक आदर करै, स्वागत करै. कार्यकर्ता ककरोसं भेंट करय जाइ त' बगलक लोक सेहो 'घर पवित्र करबाक' निवेदन करै. कार्यकर्तामे आपसी मेल-सामंजस्य छलै. समर्पित भ' काज कयल जाइत छलै.
तहिया मैथिली आंदोलन मे एतय के' सभ सक्रिय रहथि?
संस्थाक बात करी त' परिषद्क अलावे मिथिला संघ, परिषद् सं फराक भ' महेंद्र नारायण झा द्वारा बनाओल मैथिली प्रकाशन समिति आदि. व्यक्ति मे बाबू साहेब चौधरी, प्रबोध नारायण सिंह, पीताम्बर पाठक, मदन चौधरी, रामलोचन ठाकुर, शुक्रदेव ठाकुर, देवनारायण झा (सुंदरपुर- भीड़ा), देवनारायण झा (ब्रह्मपुरा), वीरेंद्र मल्लिक, शेषनारायण ठाकुर, देवन मंडल, सुशील, लूटन ठाकुर, उदित नारायण झा, मिथिलेन्दु जी, परमेश्वर मिश्र, चंद्रकांत मिश्र, महेंद्र नारायण झा, शरदचंद्र मिश्र, राजकुमार मल्लिक, मुकुटधारी मिश्र, कालीकांत झा, आनंद बिहारी चौधरी, ब्रह्मानंद सिंह झा आदि प्रमुख छलाह. पछाति सुरेन्द्र ठाकुर,,कमलेश झा विजय पाठक आदि भेलाह.
मैथिली आन्दोलनक अड्डा कतय रहै आ आन्दोलनक गतिविधिमे की-की होइक?
आन्दोलनक कोनो तेहन अड्डा नहि रहै, तखन मैथिलक अड्डा अवश्य छलैक गिरीश पार्क. ओहि ठाम नव-नव बातक चर्चा होइक, कार्यक्रम बनि जाइक. गतिविधिमे सम्मिलित छल साहित्य अकादेमी संग पत्राचार, हैंडबिल, जनसम्पर्क, भाषण, बैसार, उघार-पत्र आदि-आदि.
मैथिली आंदोलनमे परिषद्क सहभागिताक चर्चा होइ छै. से ताहि प्रसंग मे कहल जाय?
मैथिली भाषा, साहित्य ओ संस्कृतिक विकास लेल परिषद् सदति सचेष्ट रहल. भाषाक पहिचान कें मजगूत करबाक लेल आ भाषाक हितमे लड़बाक लेल साहित्य आवश्यक. परिषद् मैथिली पोथीक प्रकाशन पर तैं बल देइत रहल आ एखनधरि चौंतीस गोट पोथीक प्रकाशन क' चुकल अछि. साहित्यिक गतिविधि संगे आन्दोलनक काज सेहो भेल. 1964मे पटना विधायिका क्लबमे मिथिला क्षेत्रक कार्यकर्ता-विधायक-सांसदक सम्मलेन भेल. 1968मे बिहार विधानसभक समक्ष सांकेतिक अनशन-मैथिलीकें दोसर राजभाषा बनेबाक लेल सरकार पर दबावक हेतु. एहि अनशन मे भाग लेनिहारमे उल्लेखनीय छथि शिवीपट्टी(मधुबनी)क मूल निवासी मंगनीराम झा (जे बेटीकें 104 डिग्री बोकार मे छॊड़ि गेल छलाह), कृष्णचंद्र झा, देवेन्द्र झा आदि. पिता (पीताम्बर मिश्र) प्रोत्साहित करबाक निमित्त स्टेशन धरि अरियातने गेल छलाह. 'समस्त मिथिलावासी मैथिल छी आ सभक भाखा मैथिली अछि' एहि भावनाक प्रचार हेतु 1971मे पदयात्राक रास्ता छल सकरी सं कुशेश्वरस्थान. रास्ता कातमे अवस्थित स्कूल-कॉलेज मे सभा बैसार होइत चलय. एहि पदयात्रा मे हमरा संग कालीकांत मिश्र, मुकुटधारी मिश्र, आनंद बिहारी चौधरी, इन्द्रगोविंद झा सेहो रहथि. मैथिली आंदोलन सं सम्बंधित पोस्टर समस्तीपुर मे विभिन्न ट्रेनमे साटल गेल छल. 1980मे मैथिलीक प्रश्न पर बिहार विधानसभाक समक्ष समवेत प्रदर्शन मे परिषदक भागीदारी छल. कोलकाता सं शेषनारायण ठाकुर, रामलोचन ठाकुर, सुशील, विजय पाठक, कमलेश, कालीकांत झा, शरदचंद्र मिश्र, बाबू साहेब चौधरी आदि बहुत रास आंदोलनी गेल छलाह.
पटना मे विधानसभाध्यक्ष शिवचंद्र झासं भेंट क' स्मार-पत्र देल गेल छल-सम्मिलित छलाह बैजू, कमलेश आ परिषद्क शरद बाबू. समस्तीपुर-दड़िभंगा बड़ी लाइन लेल दड़िभंगा मे भेल आन्दोलनमे परिषद्क कालीकांत झा आ विमलकांतजी सहयोगी भेल छलाह.
परिषद् स्वर्ण जयंती मनओलक आ एखनो सक्रीय अछि. अपनेकें ई सब गतिविधि केहन लागि रहल अछि?
परिषद्क स्थापना काल मे हाम्रो उपस्थिति छल. परिषद् स्वर्ण जयंती मनाबय से हाम्रो स्वाभाविक आकांक्षा छल. आब ओ पूर भेल. स्वर्ण जयन्तीक बाद वयसक कारणे परिषद् मे सक्रीय नहि रहि युवक लोकनिक कान्ह पर परिषद्क भर राखी काट-करोट सं हुनका लोकनिक क्रियाकलाप देखैत रहै छी आ आवश्यकतानुसार- देइत रहै छियनि. स्वर्ण जयंती भेल. युवावर्ग शतवार्षिकी मनोवृत्ति सं काज करथि.
मिथिला राज्यक मादे की विचार अछि?
मिथिला राज्यक आवाज वर्ग-विशेष दिससँ उठैत अछि. सामान्य जन सम्मिलित आवाज उठाबथि तखने एहि मे सफलता सम्भव.
मातृभाषाक वर्त्तमान स्थिति देखैत एकर भविष्य केहन बुझाइए?
जावत धरि भनसा घरमे मैथिलीक पूर्ण सम्मान आदर नहि भेटत तावत धरि निश्चिंतता नहि. वर्त्तमान देखि लगैत अछि जे जहिना पछिला शताब्दी मेमैथिलीक मान्यता लेल संघर्ष करय पड़ल तहिना शताब्दी मे आगू कइएक दशक धरि मैथिली कें अधिकार दिअएबा लेल आ मैथिलीकें बचेबाक लेल संघर्ष करय पड़त.
एकटा पाठक दृष्टिएँ मैथिली साहित्यक वर्त्तमान स्थिति पर की कहबाक अछि?
अधिकांश साहित्यकार अध्ययनक प्रति गम्भीर नहि छथि आ तैं अधिकांश रचना मे सेहो स्तरीयताक कमी रहैछ. बहुत रास साहित्य्कार पुरस्कारक लोभे आ मैसूरक लोभे पोथी छपबै छथि. पोथीक संख्या कम रहैत छनि आ दाम बेसी रहैत छै. मिला-जुला क' वर्त्तमान स्थिति नीक नहि.
भाषाक विकास किंवा सुरक्षा कोना सम्भव अछि?
अर्थकरी विद्याक विकास शीघ्र होइत छै. मैथिलीकें रोजी-रोटीसं जोड़बाक बेगरता अछि.
नवका खाढ़ीकें किछु सन्देश-स्वरुप कहबै?
आर्थिक, सामजिक ओ शैक्षणिक विकासक चेष्टा करथि. मिथिला ओ मैथिली कें हृदय मे राखथि.


text:
नवका- पुरनका लेख सर्च करु...
Bihar me rail
ओना बिहार सं कइटा रेल मंत्री भेला मुदा ओ हो-हल्ला के डर सं बिहार सं बेसि दोसरे राज्य पर ध्यान देलथिन्ह. ओ ई सोचिते रहलाह जे कोइ गोटा ई नहिं कहय जे फलां मंत्री जी दोसर राज्य के संग पक्षपात कs रहल छथिन्ह. ओ अनुपात बिठाबय लगला जे सभ के बराबर हिस्सा मिलय . लेकिन ओ ई नहिं देखलखिन्ह जे दोसर राज्य में पहिनहिं सं बेसि विस्तार भेल अछि. ओहि ठाम पहिनहिं सं रेलक जाल बिछल अछि. मेल... एक्सप्रेस आ राजधानी जका सुपरफास्ट ट्रेनक लाइन लगल अछि.
चलु देर सं सही आब स्थिति में किछ सुधार भs रहल अछि. एकर कारण बिहारी लोक सभ के जागरूक होनाय सेहो अछि. लोकतंत्र मे जखन तक हल्ला नहिं करब अहां के कोई नहिं सुनत. एहि भीड़तंत्र मे ओकरे सुनल जाइ छै जकर आवाज सभ सं तेज होएत अछि... जे जतेक जोर सं बोलैत अछि. जखन तक हल्ला नहिं करब...शोर नहिं मचायब लोक अहांक तरफ ध्यान नहिं देत. जतेक कुदब ओतेक लोक अहांके पकड़य लेल अएताह. अहि लेल अगर कोनो काज करबाबय के अछि... विकासक काज चाहैय छी. त एतेक जोर सं बोलय पड़त जे आवाज दिल्ली तक पहुंचय. संसद मे बैसल मंत्री जी के सुनाय दय... अहांक चुनल सांसद जी के सुनाय दय. ओ एसी कमरा में रहय छथि. हुनका कान में आवाज जाय एहि के लेल सभ गोटे के मिलि एक स्वर में बोलय पड़त. नहिं त बैसल रहुं जेहिना अखन तक चलैत आ रहल अछि चलैत रहत. ओ त लालू जी विधानसभा चुनाव हारि गेलाह अ केन्द्र मे मंत्री बनि गेलाह त नीतीश जी के देखि हुनको विकासक महत्व बुझाय पड़लन्हि. नहिं त 15 सालक शासन मे राज्य के भट्टे बैसाह देने छलाह. आब रेल मंत्री बनला पर काज कs रहल छथिन्ह. काज कए नहिं रहल छथिन्ह ओ नीक काज कs रहल छथिन्ह. एहिना विकासक काज ओ आओर राबड़ी देवी अगर अपन शासन काज मे बिहार मे कएने रहताह त अखन बिहारक विकासक तस्वीर किछ आओर रहैत. चलु जखने उठलौं तखने सबेरा. आबो अगर नीक काज होएत त विकासक बयार बहि चलत.
आब खबर अछि जे बिहारक लेल जतेक रेल परियोजना के घोषणा कएल गेल अछि ओकरा सभ के दु हजार ग्यारह ( 2011 ) साल तक पूरा कए देल जाएत. एहि मे छपरा... मधेपुरा के रेल कारखाना के काज सेहो शामिल अछि. पटना स्टेशन के विश्वस्तर के स्टेशन बनयबाक काज सेहो चलि रहल अछि. एकरे संग नालंदा के हरनौत मे रेल कोच मेंटेनैस वर्कशॉप अगिला साल तक पूरा करि लेल जाएत. देखल जाए काज समय पर पूरा होएत अछि कि नहिं. उम्मीद त कs रहल छी जे भs जाएत. अहुं सभ सेहे उम्मीद करु. आओर अपना दिसक... गाम घरक समस्या परेशानी के उठाउ... अपन प्रतिनिधि...विधायक... सांसद महोदय के कान मे दिऔ. काज देर सबेर जरूर होएत. उम्मीद पर दुनिया कायम अछि.
1 टिप्पणी:
- बेनामी11 अगस्त 2008 को 8:31 pm
Bad nik aaha ke ee kaj lel bahu - bahut badhai.khoob man gad - gad bha gail. aaha enahi mithila ke naam raushan karu.जवाब देंहटाएं
prahalad kumar[Kilu]
darbhanga, bihar
mob:-9431414202


text:
साधु यादव जकां बिहार मे कतेको एहन दिग्गज छथि जिनका एहि बेर चुनाव मे पाला बदलय पड़लन्हि. आरजेडी होथि.. कांग्रेस होथि ... वा जेडीयू . सभ पार्टी के नेता सभ टिकट नहिं मिलला पर अपन पार्टी के टा-टा कहि दोसर पार्टी सं या निर्दलीय चुनाव लड़ि रहल छथि . नीतीश कुमार जी के जेडीयू मे त पार्टी के पूर्व अध्यक्ष तक के निर्दलीय ठाड़ होमय पड़लन्हि. मुजफ्फरपुर लोकसभा सं उम्मीदवार नहिं बनाएल गेलन्हि त जॉर्ज फर्नांडिस एतेक नाराज भs गेलाह जे ओ निर्दलीय चुनाव मैदान मे उतरि गेलथि . ऐतबा नहिं पार्टी के राज्यसभा सांसद आओर पूर्व केंद्रीय मंत्री दिग्विजय सिंह सेहो पार्टी सं खिसिआएल छथिन्ह. चुनाव लड़य चाहय छलाह. जखन कि पार्टी के कहनाय छल जे अहां के फेर सं राज्यसभा मे भेज देल जाएत... कष्ट किएक कय रहल छी. मुदा दिग्विजय सिंह कहां मानय वाला छलाह. बांका सं कुदि पड़लाह मैदान मे. जेडीयू के एकटा आओर पूर्व मंत्री दसई चौधरी जी त टिकट नहिं मिलला पर कांग्रेस मे शामिल भs गेलाह आ हाजीपुर सं चुनाव लड़ि रहल छथि .
लोकसभा जाए के चक्कर मे जेडीयू सरकार में एकटा मंत्री त पार्टी त छोडु... राज्य सेहो छोड़ि देलाह. उजियारपुर सीट सं टिकट नहिं मिलला पर नागमणि जी झारखंड के चतरा सं आरजेडी के उम्मीदवार बनि गेलाह. जेडीयू छोड़य वाला नेता के लिस्ट अखने खत्म नहिं होएत अछि. पार्टी के विधान पार्षद रामबदन राय टिकट नहिं मिलला पर आरजेडी मे शामिल भs गेलाह आओर मुंगेर सं उम्मीदवार बनि गेलाह. जखन कि जेडीयू विधायक ललन पासवान सासाराम सं आरजेडी सं ठाड़ भ गेलाह.
ओम्हर आरजेडी के वरिष्ठ नेता आओर पूर्व मंत्री हिन्द केसरी यादव कांग्रेस मे चलि गेलाह आओर वैशाली सं लड़ि रहल छथि . हिनके जकां आरजेडी के पूर्व मंत्री महाबली सिंह काराकट से जेडीयू उम्मीदवार छथि , जखन कि पार्टी नेता राजबल्लभ यादव नवादा सं निर्दलीय लड़ि रहल छथि . टिकट बंटवारा के समय मधेपुरा सं आरजेडी के उम्मीदवार के रूप मे पूर्व सांसद सूर्य नारायण यादव के नाम आगां आबि रहल छल मुदा ओ सुपौल सं एलजेपी के उम्मीदवार बनि गेलाह. बागी आरजेडी नेता पप्पू यादव के पत्नी रंजीता रंजन कांग्रेस मे शामिल भs गेलीह. आओर कांग्रेस सं हुनका टिकट सेहो मिलि गेलन्हि. बाढ़ सं लालूजी के पार्टी के वरिष्ट नेता आओर मौजूदा सांसद विजय कृष्ण जेडीयू के दामन थाम्हि लेलथि . आरजेडी के पूर्व प्रवक्ता श्याम सुन्दर सिंह धीरज कांग्रेस मे शामिल भ गेलाह.
राबड़ी देवी सरकार मे मंत्री आओर कांग्रेस नेता वीणा शाही सेहो जेडीयू मे चलि गेलीह. लालूजी के पासवान जी सं हाथ मिलएला के विरोध मे जहानाबाद के वर्तमान सांसद गणेश प्रसाद सिंह पार्टी छोड़ि जेडीयू मे चलि गेलथि . जहानाबाद सं कांग्रेस के एकटा आओर नेता कमला देवी जेडीयू मे शामिल भ गेलीह. शुरू मे हिनका टिकट द बाद मे ओ अरुण कुमार के द देल गेलन्हि.
एतबे नहिं टिकट नहिं मिलला पर आरजेडी सांसद विजयकृष्ण आओर गणेश यादव सेहो जेडीयू मे शामिल भ s गेलाह. समाजवादी पार्टी के बिहार अध्यक्ष अशोक कुमार सिंह त दर्जनो नेता के संग जेडीयू मे शामिल भ गेलाह. अशोक जी पार्टी के कोनो उम्मीदवार खड़ा नहिं करय के फैसला सं दुखी छथि . आरजेडी आओर एलजेपी के समर्थन मे समाजवादी पार्टी अपन उम्मीदवार नहिं उतारि रहल अछि.. ओना कतेको नेता एहने छथि जे पार्टी त बदललथि मुदा हुनका नवका पार्टी सं टिकट नहिं मिललन्हि. टिकट भने नहिं मिलन्हि मुदा एहि सं चुनावी गणित त जरूरे बदलि रहल अछि. एक त परिसीमन दोसर जमल जमाएल जमीन सं जुड़ल नेता सभ के पार्टी छोड़ि के जेनाय . रिजल्ट पर किछ न किछ त असर पड़बे करत. ठीके अछि ! टिकट जे नहिं कराबय...


text:
बिहार केर त्रिस्तरीय पंचायती राज संस्था कें वित्तीय वर्ष 2020-21 मे 15वा वित्त आयोग कें अनुदान कें तहत 5018 करोड़ रुपया मिलबाक अछि। अहिमे ग्राम पंचायत क’ 70 प्रतिशत हिस्सा अर्थात करीब 3500 करोड़ मिलत। राज्य मे ग्राम पंचायतक संख्या 8386 अछि। अहि हिसाब सं उक्त मद मे राज्य कें हर पंचायत क’ औसतन 41 लाख रुपया अहि वित्तीय वर्ष मे मिलत। जखन पंचायत कें ई राशि हुनकर आबादी आ हुनकर क्षेत्रक आकार कें हिसाब सं तय होयत। अहि तरहे दू पंचायत क’ मिलय वला राशि मे अंतर सेहो होयत।
15वा वित्त आयोग कें तहत मिलय वला राशि केर बंटवारा अहि बेर त्रिस्तरीय पंचायती राज संस्था मे होयत। 70 प्रतिशत हिस्सा ग्राम पंचायत 20 प्रतिशत पंचायत समिति आ 10 प्रतिशत जिला परिषद क’ मिलत। पंचायती राज विभाग क’ ई राशि दू किस्त मे मिलत। पंचायतीराज विभाग कें केंद्र सरकार सं पहिल किस्त जल्द मिलबाक उम्मीद अछि। ओतय अहि मद केर दूसर किस्तक राशि अक्टूबर-नवंबर मे मिलबाक उम्मीद अछि। केन्द्र सरकार सं राशि मिलबाक बाद विभाग कें स्तर सं ई राशि सीधा पंचायत कें खाता मे भेज देल जायत। पंचायत मे अहि राशि केर उपयोग विभिन्न विकास कें कार्य मे होयत।
संगे पेयजल मे सेहो एकर उपयोग भ’ सकत। 14वा वित्त आयोग कें तहत मिलय वला राशि केर पूरा हिस्सा ग्राम पंचायत क’ गेल छल। 15वा वित्त आयोग मे राशि केर बंटावारा होयत।


text:
दिल्ली के संग-संग एहि बेरक बिहार दिवस मुम्बई... कोलकाता... चेन्नई... बंगलुरु के संग अमेरिका आओर खाड़ी के देश मे सेहो मनाएल जा रहल अछि. एहि के लेल बिहार सूचना आओर जनसम्पर्क विभाग... कला आओर लोकसंस्कृति विभाग दिन राति एक कएने अछि.
एहि बेरक स्थापना दिवस पर देश-दुनिया के बिहारक गौरवशाली अतीत सं परिचित कराएल जा रहल अछि. दुनिया के बताएल जा रहल अछि जे दुनिया के लोकतंत्रक उपहार बिहारक वैशाली सं मिलल छल. नालंदा... विक्रमशिला सं दुनियाभर मे ज्ञानक गंगा प्रवाहित भेल छल. बिहारक बोधगया सं भगवान बुद्ध दुनिया के शांतिक पाठ पढौंने छलाह. भगवान महावीर एतहि सं अपन संदेश दुनिया के देने छलखिन्ह. बात सम्राट अशोक के होए आ चंद्रगुप्त के...आ फेर राष्ट्रपति राजेन्द्र प्रसाद जीक. विद्यापति के होए आ दिनकर जीक. बिहार के हाशिया पर नहि राखल जा सकैत अछि. आजादी के लड़ाई मे राष्ट्रपिता महात्मा गांधी के अपन आंदोलन के लेल सेहो बिहारक चम्पारण के चुनय पड़लन्हि. सम्पूर्ण क्रांति के आगाज सेहो बिहार सं भेल. कि अहां एकरा बिसरि सकय छी?
बिहार के लोक अपन एहि गौरवशाली इतिहास के बिसरि गेल छथिन्ह. बिहार सं बाहर दोसरा सं नीक काज क रहल छथिन्ह... नीक पद पर छथिन्ह...ओहि ठामक विकास... प्रगति मे अहम योगदान द रहल छथिन्ह तखनो दोसर राज्य मे बिहारी के भइया आ अबे बिहारी कहि भगाएल जाएत अछि. मुदा आब एक बेर फेर सं बिहारी लोक मे एकटा नवका जोश... उत्साह... उमंग आओर स्वाभिमान जागृत भेल अछि. बिहारी गौरव के भान भेल अछि. आओर एहि के लेल मुख्यमंत्री नीतीश जी से पूरा जोर लगौने छथिन्ह.
बिहार दिवस पर मुख्य कार्यक्रम पटना के गांधी मैदान मे भs रहल अछि. एहि अवसर पर ऐतिहासिक... सांस्कृतिक विरासत के संग मध्यकालीन बिहार के उपलब्धि सं लोक के रुबरु कराएल जा रहल अछि... संगहि संग आजुक आधुनिक युग मे राज्य मे जे विकास भेल अछि ओकर प्रदर्शनी सेहो कएल गेल अछि.
एतबे नहि एहि बेर सिर्फ पटना मे नहि राज्य के सभ सरकारी दफ्तर... स्कूल... कॉलेज... ब्लॉक... जिला कार्यालय मे बिहार उत्सव मनाएल जा रहल अछि. स्कूल सभ मे प्रभात फेरी... प्रतियोगिता के आयोजन भs रहल अछि. एहि सभ के जोर-शोर सं करय के एक कारण अगिला विधानसभा चुनाव सेहो अछि. एहि के मार्फत नीतीशजी राज्य भर मे अपन विकासक गुणगान करय जा रहल छथिन्ह. मुदा एहि बारे मे गप दोसर बेर... अखन ओहि बारे मे गप करय के सही टाइम नहि अछि. अखन खुलि कs मनाउ बिहार दिवस उत्सव. त अहां सभ के बिहार दिवस पर शुभकामना.


text:
कोलकाता/बम्बइ. संजय मिश्र हिन्दी सिनेमा जगत मे एकटा जानल पहिचानल नाम अछि. मूलरूप सं दड़िभंगा जिलाक नारायणपुर सकरीक निवासी संजय मिश्रक प्रारंभिक जीवन बनारस मे व्यतीत भेल छल मुदा हिनक दादा-दादी पटना मे रहैत छलनि. एहि दुआरे हिनका पटना आयब-जायब लागले रहैत छलनि. हिनका बाल्यकालहि सं राजनीति मे अयबाक शौक छलनि. हिनक बाबूजी स्वर्गीय शंभूनाथ मिश्र ऑल इंडिया रेडियो मे कार्यरत छलथि.हिनक घर पर प्रख्यात शहनाइ वादक बिसमिल्लाह खान, पं राजन मिश्रा, हालीम जफ़र खान आदि सहित देशक नामी-गिरामी कलाकारक जमघट लगैत छल जे हिनका लेल प्रेरक बनल. 1989 मे एनएसडी पास केलाक बाद 1991 मे बम्बइ चलि अयलाह. मुम्बइ मे बड्ड संघर्षक उपरान्त संजयजी कें पहिल बेर छोटका पर्दा पर 'सॉरी मेरी लॉरी' नामक कॉमेडी कार्यक्रम मे काज भेटलनि. फ़ेर आज तक न्यूज चैनल पर ‘हैरी पोर्टर बना रिपोर्टर’, सहारा टीवीक 'धरती पकड़', चर्चित सीरियल 'ऑफ़िस-ऑफ़िस' , 'रामखेलाबन', ‘पब्लिक सब जानती है' मे नीक काज करबाक अवसर भेटलनि. संजय जी पचास सं बेसी हिन्दी फ़िल्म मे अभिनय कयने छथि. जाहि मे 'गोलमाल', 'वन टू का फ़ॉर', ‘धमाल', 'चरस', 'जमीन', 'प्लान', 'संकट सीटी', 'गॉड तुस्सी ग्रेट हो', 'रामा रामा क्या है ड्रामा', 'ब्लफ़ मास्टर' आदि प्रमुख अछि. हिनक टटका रिलीज फ़िल्म अछि 'फ़स गया रे ओबामा’ जाहि लेल सर्वोत्तम कॉमिक रोलक लेल हिनका पुरस्कृत कयल गेल छल. हिनक आबय बला फ़िल्म अछि 'द कैंप’, 'रसगुल्ला', 'क्या टाइम है यार' आदि. सम्प्रति संजय मिश्र एकटा फ़िल्म 'प्रणाम वालेकुम’क निर्देशन क' रहल छथि. (Report/Photo : भास्कर झा)
Tags: सिनेमा


text:
प्रिय द.मु.मि.के आगन्तुक! -
हम सभ अनुभव कयलहुँ अछि जे दहेज मुक्त मिथिला अपन स्थापना मार्च ३, २०११ सँ एखन धरिक अत्यन्त कम अवधिमें एक अन्तर्राष्ट्रीय समूह बनि गेल अछि; शनैः शनैः समयक माँग अनुरूप बहुत रास सुधार सेहो लाओल गेल अछि जाहिसँ सहभागीजनकेँ सुविधा हो। पहिले ई पूर्णतः मैथिल हेतु मात्र समर्पित छल, कालान्तरमें एतय अन्यके सहभागिता देखैत हम सभ हिन्दी आ अन्य भाषाके सेहो मिथिलाक भाषा मैथिलीके अतिरिक्त मान्यता देलहुँ।
आब देखयमें आबि रहल अछि जे आगन्तुक एहि समूहके बारे आ एकर प्रतिबद्धता के बारे जानकारी रखबाक लेल बेसी रुचि लऽ रहल छथि। अतः आजुक आवश्यकता एक ‘अक्सर पूछऽ जायवाला प्रश्न आ उत्तर’ के अछि जाहिसँ सभक जिज्ञासा के पूर्ण समाधान हो, एतय तक जे सदस्यगण पहिले सऽ सहभागी बनल छथि हुनकहु जानकारी के अभाव देखल जाइछ, अतः ई कदम हुनकहु लेल हितकारी बनत।
एखन एकरा अहिना छोड़ल जा रहल अछि बिना कोनो प्रश्नक - अपने अपन तरहें प्रश्न निर्माण कय सकी। या, यस्वतः संज्ञान सऽ सामान्यतया पूछल जायवाला प्रश्न हम सभ स्वयं रखैत अपने लोकनिक जानकारी लेल सभ बात राखब।
हरिः हरः!
प्र. १. दहेज मुक्त मिथिला के परिचय संछिप्तमें?
उ. एक जागृति अभियान! युवा के जागरण हेतु दहेज प्रथा के बढैत प्रकोप पर चर्चा के प्रोत्साहन! दहेज नहि लेब, नहि देब... धिया-पुता में सेहो नहि लेब-देब आ ने एहेन कोनो विवाह में सहभागी बनब जतय लेन-देन भेल हो।
प्र. २. दहेज के परिभाषा?
उ. सब किछु पसिन पड़ल, विवाह लेल तैयार छी... मुदा स्वेच्छाचार के विरुद्ध एक-दोसर पर माँग थोपैत छी। माँग कैल कोनो वस्तुके दहेज कहल जैछ। विवाह के पूर्व-शर्तमें एहेन माँग के मात्र दहेज कहल जाइछ जे सामान्य आवश्यक माँग - जेना नीक घर-वर, नीक बोल-वचन, नीक पढल-लिखल, नीक खानदान, सुन्दर आदर्श... ई सभ माँग मानवता के पोषक माँग थीक, एकरा दहेज नहि कहल जा सकैत छैक। ई सभ भावना के माँग भेल जे हर प्राणीमें नीक प्रति आकर्षण रखैछ। वस्तुतः माँग ओ भेल जे हमर बेटी लेल हमरा चान चाही, हमरा २ गो तारा आ वृहस्पति समान गन्धर्व-राजकुमार चाही... ओम्हर जे हमरा अलखचान स्वर्गक परी पुतोहु चाही, ग्रेजुएट आ विदुषी विद्योतमा चाही.. से सभ चाही आ चाह के युद्ध में अन्त के माँग जे मुद्रा एतेक चाही... बरियाती के स्वागत एना चाही... विवाह शहरे में हो... होटल में बरियाती के ठहराव हो... आ अनेको तरहक माँग जे वास्तवमें सामनेवाला के स्वेच्छा सऽ आ क्षमता सऽ बहुत दूर के वा कर्जा करय लेल बाध्यकर हो। एहेन माँग के हम सभ दहेज मानी। अर्थात माँगरूपी द्रव्य वा वस्तु वा थोपुआ भावना के हम सभ दहेज मानी। ओ दहेज नहि भेल जे दुनू पक्ष मनमर्जी सँ अपन सन्तानके विवाह उपलक्ष्य लेन-देन करय लेल तैयार छथि, करैत छथि वा करबाक इच्छा रखैत छथि।
प्र.३ दहेजक विरोध किया?
उ. दहेजक विरोध के मूल कारण जे आइ के विकसित युग में हमर समाज में अखनो बेटा आ बेटी में असमानता मानल जा रहल अछि। बेटा अगर शिक्षित आ रोजगार सँ जुरल अछि तऽ पुतोहु चाही गुणी, शिक्षित, खानदानी आ तेकर संग दहेज़ के मोट रकम आ साज-समान आधुनिक युग मुताबिक। भले बेटा डॉ. अईछ आ पुतहु सेहो डॉ. तैयो बेटा बाला लेबे करता। एकटा गरीब बाप के बेटी जे सर्वगुण संपन्न अछि, मुदा पिता के पास पाई नहि छैन तांइ ओकरा मजबूरन बेमेल वियाह के लेल बाध्य होबय परैत छैक। लोक दहेज़ के प्रतिष्ठा सऽ जोरने जा रहल छैथ। फलाँ के बेटा के एतेक देलकैक तऽ हमर बेटा कि ओकरा सऽ कम अछि? ई प्रश्न दिन ब दिन एहि दहेज़ रूपी दानव के काया बढा रहल अछि। साधारण लोक आजुक एहि आर्थिक संकट के समय में अपन निर्वहन करय में असमर्थ भऽ रहल अछि, तइ पर ई दहेजक चिंता बहुतो के जीवन के सुख-चैन के बरबाद केने अछि। आब समय आइब गेल जे समाज के सब वर्ग एहि विकराल समस्या पर चिंतन करी.
प्र.४ दहेज अभिशाप कोना?
उ. दहेज के शुद्ध स्वरूप तऽ परंपरा सँ केवल आशीर्वाद आ स्वेच्छाके प्रतीक रहल, मुदा कालान्तर में लोभ, लालच आ सौदागरी के कारण आब ई माँगरूप में परिणत भऽ गेल अछि। एकर दूरगामी प्रभाव एतेक खतरनाक जे लोक बेटी पैदा तक करय में डेराइत छथि, आधुनिक विज्ञानक विध्वंसक गति सँ कोइखमें बेटीके भ्रूण केर हत्या होवय लागल अछि। एकर दोसर दुष्प्रभाव ई जे लोक सस्ता-सुभिस्ता निबटय के चक्करमें बेटीके समुचित पढाइ सँ सेहो वंचित रखैत छथि। बेटी जातिकेँ समाजिक दुत्कार के कारण मनोबल गिरल जा रहल छैक आ लिंगभेदके सभ दुष्प्रभाव सऽ समाज पिछड़ल जा रहल अछि। समाजिक सौहार्द्र आ समग्र विकास के जगह विध्वंसक विचारधारा आ अनाचार-कदाचार बढल जा रहल अछि। कतेको बेटी उपेक्षित रहलाके कारण आत्महत्या सनक कलंकी कदम तक उठा लैछ। कतेको गरीबके बेटी अपन देह के बाजार में निलाम तक करय लगैछ। हर तरहें दहेज के चलते विकास ठमैक गेल अछि आ नित्य हिंसा-अत्याचार के चलते समाजक एक सशक्त अंग नारी अवहेलना के शिकार बनि रहल छथि। एकर बुराई तऽ हम किछु मात्र गना सकल होयब, एकर बर्बरता के सीमा नहि छैक जेना बुझा रहल अछि।
प्र.५ दहेज मुक्त मिथिला कि दहेज मुक्त विवाह लेल आवश्यक कार्य करैत छैक?
नहि! विवाह नितान्त व्यक्तिगत विचार आ रुचिके बात थीक। एहिमें भला कोनो संस्था कोना के प्रयस करतैक! बस, ई एक मुहिम थीक जे दहेज मुक्त विवाह लेल सभ सँ अपील करत। दहेज मुक्त विवाह करनिहार के सम्मान देत। दहेज के बुराई सभ के लोकक समक्ष राखत। आजुक नव पीढी के संग चर्चा करत जे आखिर कोनो परंपरा के रूप यदि बिगैड़ जाइत छैक तखन बोझ कतेक दिन तऽ उठायल जाय! दहेज के स्वच्छ परंपरा आब मरल लाश जेकाँ वातावरण प्रदूषित केने जा रहल छैक। एहि सँ महामारी पसैर रहल छैक। एहि लाश के संस्कार करब जरुरी छैक नहि कि एकरा लऽ के राजनीति वा समाजिक सम्मानके प्रतीक ठाड़्ह करब! एहि लेल आजुक पीढी जागैथ आ अपन बड़-बुजुर्गके बुझाबैथ। बस यैह सभ तरहक जागृति पसारबाक अभियानके नाम थीक दहेज मुक्त मिथिला। जी! यदि युवा एकत्र होइत छथि तऽ स्वयंसेवाके तर्ज पर किछु कार्य जरुर करैथ। जेना महत्त्वपूर्ण परंपरा के संरक्षण! एहि में वर्तमान समय सौराठ सभा के शुद्ध स्वरूप के संरक्षण लेल प्रयास करैत छैक। देश-विदेश पसरल समस्त मैथिल आइ इहो समस्या सऽ जूझि रहल छथि, अत: एहि लेल एवं मिथिलाक सम-सामयिक समस्या पर सामूहिक चर्चा लेल सेहो एक सांस्कृतिक पर्यटन केन्द्रके रूपमें लोकवर्गकें जमा होयब जरुरी।
प्र. हमर बेटी/ बहिन के विवाह मे दहेज देवय परल ताइ हमहूँ दहेज लेब। ई कतेक उचित?
उ. किछू गोटे के कहब छैन जे हमार बहिन/ बेटी के विवाह मे दहेज देवय परल ताइ दहेज लेब। आब काहू जे जदी आई हमर घर मे चोरी भ जाई त की हमहूँ दोषर के घर चोरी करी। ई की उचित? आहाँ किया दहेज गननौ? एक बेर विरोध त करू। मानाई छि दिकत होयत मुदा दहेज रूपी दानव स लड़े त परबे करत। मात्र आरोपित कय आपण जिम्मेदारी स भगव की उचित?
www.dahejmuktmithila.org


text:
कलकत्ता:
विगत पचपन बरख सं बेसी समय सं मैथिली साहित्य ओ संस्कृति कें समर्पित संस्था मिथिला सांस्कृतिक परिषद मिथिला विभूति पर्व समारोहक आयोजन कएलक. समारोहक आयोजन स्थानीय यात्रामंच सभागार मे रविदिन 20 अप्रैल 2014 कें भेल. एहि अवसर पर युवा साहित्यकार चन्दन कुमार झा केर मैथिली काव्य संग्रह 'अगड़म-बगड़म' केर विमोचन कएल गेल. पोथी विमोचन वरिष्ठ साहित्यकार रामलोचन ठाकुर कएलनि. एहि सं पहिने आगत पाहुन अपन विचार रखलनि. गीत-संगीत ओ भावनृत्य केर आयोजन दर्शक लोकनि कें बेस मनोरंजन कएलक.
भगवती गीत सं शुरू भेल कार्यक्रमक अध्यक्षता परिषद अध्यक्ष सुरेन्द्र नारायण झा कएलनि. उद्घाटन समाजसेवी कामदेव झा केलनि. परिषदक मंत्री मिथिलेश कुमार झा प्रतिवेदन पढ़लनि. किशोरीकांत मिश्र, सुरेन्द्र नारायण झा, कामदेव झा, रामलोचन ठाकुर, नवीन चौधरी, भोगेन्द्र झा, जुगलकिशोर झा, योगेंद्र वियोगी ओ अन्य लोकनि अपन उद्गार रखलनि ओ मैथिली-मिथिला-मैथिल केर वर्त्तमान स्थिति-परिस्थिति पर इजोत देलनि. संगहि मिथिलाक विभूति लोकनिक योगदानक चर्चा केलनि. मंच संचालन देवीशंकर मिश्र केलनि. परिषद मंत्री ओ साहित्यिक मिथिलेश कुमार झा मंच सं जनओलनि जे लनामिवि केर दूरस्थ शिक्षा मे मैथिली कें शामिल कएल गेल अछि, जे आह्लादक विषय अछि. परिषद विश्वविद्यालय कें एहि विषय मे पत्र देने छल जाहि पर विश्वविद्यालय डेग उठौलक. एहि विषय पर आओर संस्था आ कार्यकर्ता लोकनि जे तत्पर भेल छलाह, हुनका लोकनि कें सेहो ओ धन्यवाद देलनि.
सांस्कृतिक आयोजन सं पहिने चन्दन कुमार झा विमोचित संग्रह मे सं किछु कविता प्रस्तुत केलनि जे उपस्थित दर्शक लोकनि कें बेस प्रभावित केलक. निर्देशक गंगा झा केर संयोजन मे गीत संगीत केर कार्यक्रम बेस मनोरंजक रहल. विजय इस्सर ओ अंजना इस्सर अपन गायन प्रतिभा सं लोक कें झुमओलनि. विशेष ई रहल जे ई लोकनि कलकत्ता केर रचनाकार यथा रामलोचन ठाकुर, चन्दन कुमार झा, भास्करानन्द झा 'भास्कर' केर लिखल गीत गओलनि. विजय इस्सर जे गायक त' छथिए, मैथिली लेखन मे सेहो नीक उपस्थिति दर्ज करा रहलाह अछि, अपन लिखल गीत गओलनि जे वर्त्तमान चुनाओ आ राजनीति पर व्यंग्य छल, बेस पसिन कएल गेल. (Report: मिथिमीडिया ब्यूरो/ Photo: प्रकाश झा )


text:
सहरसा। 27 दिसम्बर। जोश आर आवेश मे अंतर तेँ बहुत नहि होयत अछि, मुदा दुनुकेँ अर्थ अलग भ' सकैत अछि। एक जोशीला युवक अप्पन समाज व देशक स्थिति मे बदलाव आनि सकैत छैथ। मुदा एक आवेशित युवक अप्पन आर अप्पन समाज केर सिर्फ अहित क' सकैत छैथ। आवेश केर एक रूप तामस सेहो होयत अछि। जोश हमरा सभकेँ सदिखन आगू बढ़बाक प्रेरणा दैत अछि। जीवनमे सफलता हासिल करबाक लेल हमरा सभक भीतर जोशक होयब बहुत आवश्यकता होयत अछि। जोश आर आवेश हर इंसान के भीतर होयत अछि।
हम आय एक एहेन युवा केर चर्चा करे जे रहल छी, जे नौकरी करैत सामाजिक काज करब नहि बिसरैत छैथ। जी हाँ, भारत भूषणराय एक एहेन युवा छैथ जे रातिमें सिक्युरिटी गार्ड केर नौकरी करैत छैथ, आर दिनमे समाजिक काज व लेखन। भारत भूषणराय मैथिली जगत केर संगे - संग हिन्दी जगतमे सेहो काज क' रहल छैथ। ओ मैथिली भाषा आर हिन्दी भाषा मे कविता , गीत , आलेख , व्यंग, लघु कथा आदि लिखैत रहैत छैथ। भारत भूषणराय मैथिली मंच आर हिन्दी मंच पर अप्पन कविता आर गीत कैको बेर प्रस्तुत क' चुकल छैथ। ऐहिक सोशल मीडिया, मैथिली जिंदाबाद आर मिथिला दैनिक पर सेहो लिखैत रहैत छैथ।
सहरसा जिला के सिमरी बख्तियारपुर प्रखंडक बघवा गाम के रहिवासी भारत भूषणराय सन 1990 मेँ मीरा देवी आर स्वर्गीय कैलाश राय केर इकलौता पुत्रक रूपमेँ जन्म लेलन्हि। ओ बचपने सँ निरन्तर संघर्ष करैत अप्पन अलग पहचान स्थापित केलन्हि अछि।
भारत भूषणजी सँ भेल बातचीत केर दौरान ओ कहला कि ओ बचपने से पढ़ाई केर संगे संग काज सेहो क' रहल छैथ, किएक जे हुनका परिवार मे कियो कमेनिहार नहि छैन्ह। एहिलेल हुनका पढ़ाई केर संगे संग काज सेहो करे पड़ैत छैन्ह। ओ सभ तरहक काज लेल अपना आप के तैयार राखैत छैथ, तरकारी बेचब से ल' के खलासी, कवाड़ीवाला, परचून केर दोकान, प्रिंटिंग प्रेस होय या फेर सिक्युरिटी गार्ड केर नौकरी।
आगा ओ कहला कि जखन हम 2 बरखक छलहुँ तखने पिताजी स्वर्गवास भ' गेलाह। परिवार मे सदस्यक संख्या बहुत बेसी अछि। पिताजी 4 भाई आर 3 बहन छलाह। घरक स्थिति देखि मजबूरन हुनका काज करे पड़लन्हि। काज करबाक लेल एक बेर ओ जे घरक आँगन बाहर निकलला से निकलले छैथ। ओहि समय से ल' के एखन धरी ओ "जीवनक आपाधापी" मे बाझल छैथ।
हुनकर सहनशीलता केर कतबो बखान करब कम होयत। भारत भूषणजी अप्पन कर्तव्य आर आर जिमेवारी केर सही सँ निर्वाह करबाक कोशिश क' रहल छैथ। ओ शुरूवे से काजक संगे संग अप्पन लक्ष्य केर प्रति आगू बढ़ैत रहल छैथ। हुनका अपना संगे संग परिवारक भरण - पोषण सेहो करबाक छैन्ह, एहि लेल ओ रतिमें सिक्युरिटी गार्ड केर नौकरी करैत छैथ, दिनमे समाजिक काज आर लेखन।
भारत भूषणराय अप्पन गामक लेल मिशन बघवा विकास अभियान शुरू करि गामक सभ युवावर्ग क' एककृत करि बघवा विकास मंच संगठन बनेलन्हि। जे कि 2 बरख से बघवाक विकास लेल कार्यरत अछि। ओतहि भारत भूषणजी से जखन लेखनी केर बारे मे पुछलहुँ तेँ ओ कहला "हम तेँ जानैते नहि छलहुँ की होयत अछि लेखनी, की होयत अछि कविता, की होयत अछि व्यंग्य आर की होयत अछि लघुकथा ?, किएक जे कहियो एतबा समय नहि भेटल या फेर हम्मर पारिवारिक प्रष्ट-भूमि एहेन नहि छल जे साहित्य व आन कुनु किताब पढ़बाक शौख राखितो, एहि लेल कहियो लेखनीक बाड़े में सोचबे नहि केलहुँ, चुकी छोट - छिन्ह उम्र से जीवन में बहुत किछ देखबाक लेल भेटल ताहि लेल मोन में बहुत रास बात छल, छोटे उम्र में बहुत किछ देखलहुँ ओहि केर बयान कखनो काल क' दैत छी।"
मिथिला दैनिक टीम एहेन सहनशील युवा क' सलाम करैत अछि।


text:
ह्याकर (कम्प्युटर सुरक्षा)
सामान्य रुपमे कही त कोनो ह्याकर एकटा एहन व्यक्ति होएत अछी जे सामान्यत: प्रशासकीय नियन्त्र तक पुईग कम्प्युटर सुरक्षा प्रणालीक तोडैत अछी। ह्याकर्स शब्दक अर्थ प्राय कम्प्युटरसँ समर्थित होएत अछी । ईसभ अवैध माध्यमक प्रयोगक प्रति लापरवाह होएत अछी आर ईसभक उपज राजनैतिक अथवा सामाजिक कारणसँ होएत अछी कहिक अड्कल कएल गेल अछी । ह्याकर शब्दक अन्य अर्थ (कम्प्युटर प्रोग्रामर आर घरेलु कम्प्युटर शौकिन) सेहो ई भितर रहल अछी , जे कि कम्प्युटर सुरक्षासँ सम्बन्धित नै होएत अछी, परन्तु प्रमुख समाचार माध्यमहरुद्वारा ईसभक कहियो भी ह्याकर नै कहल गेल ।


text:
हुनकर शहीद होयबाक खबैर पूरा इलाका मे जंगल केर आगि जोका पसैर गेल। लोग संजीव के अंतिम दर्शन केर इंतजार क' रहल छल। कैल्ह सोमवार दिन संजीव के शव अएबाक जानकारी गाम वासी के पहिने से भेट चुकल छल। लोग राजनपुर से ल'के तिलाठी चौक तक ठाढ़ छला। शव जहिना पहुंचल लोगक भीड़ से बस एतबे आबाज़ आबैत छल बीर सपूत के सलाम, बेटा हुवे तें संजीव एहेन..।
ताबूत मे राखल शव क' अंतिम दर्शन लेल जहिना निकालल गेल परिजन सभक चीत्कार से पूरा माहौल गमगीन भ' गेल। पत्नी आशा देवी, पिता विलास यादव, भाई सुनील, बहन राजवती, सपना, देवता, किरण, ससुर रामसागर यादव, सास, नानी, मामा आदि के क्रंदन से सभक आँखि छलछला गेल। पत्नी व बहन बेर - बेर बेहोश भ' जायत छली। अंतिम संस्कार के लिए शव उठबैते पूरा गाम पाछा चल पड़ल। संजीव अमर रहे, भारत माता की जय से इलाका गूंजे लागल। तिलाठी चौक पर संजीव केर अंतिम संस्कार कायल गेलन्हि। जता हुनकर पत्नी आशा देवी हुनका मुखाग्नि देलन्हि।
राजकीय सम्मान के साथ शहीद संजीव क' विदाई देल गेलन्हि। शव के साथ पहुंचल जवान व सेना के अधिकारि सब शव पर पुष्प अर्पित करि सलामी देलन्हि। मातमी धुन बजाके पूरारीति-रिवाज के साथ शस्त्र से गोली चलाके सलामी सलामी देल गेल। जाहिक बाद शस्त्र क' झुका देल गेल। ओतहि डीएम विनोद सिंह गुंजियाल, एसपी अश्विनी कुमार, एसडीओ सुमन प्रसाद साह, एसडीपीओ अजय नारायण यादव, कनरिया ओपीध्यक्ष निरंजन सिंह आदि हुनका पुष्प अर्पित करि हुनका नमन केलन्हि।


text:
नवरात्री म' भक्तिक ओना तेँ बहुत रास रूप देखबाक लेल भेटैत अछि, मुदा राजधानी पटना म' एक भक्त अप्पन अनौखा उपासना ल'क' चर्चा म' छैथ। शहर केँ सचिवालय स्थित नौलखा मंदिर म' एक 68 वर्षीय भक्त श्री श्री 108 नागेश्वर बाबा अप्पन छाती पर 21 कलश क' स्थापित केना छैथ।
पिछला 20 बरख सँ मैया केर अराधना करै बला नागेश्वर बाबा दरभंगा केर रहिवासी छैथ। ओ पिछला कैको बरख सँ लगातार अन्न-जल त्याग करि छाती पर कलश स्थापित करैत छलाह। मंदिर केँ पुजारी होयबाक कारण नागेश्वर बाबा हर बरख अप्पन छाती पर स्थापित कलश केर संख्या बढ़बैत छैथ।
छाती पर 21 कलश रखबाक संगे - संग ओ ओहि कलश म'गंगाजल सेहो भरैत छैथ। लगभग 100 किलो केर भार छाती पर राखी नागेश्वर बाबा 216 घंटा केर कठिन उपासना करैत छैथ। नागेश्वर बाबा केर मुताबिक हुनका इ कठिन साधना करबाक शक्ति माँ केर अराधना सँ प्राप्त भेलनि अछि।
नागेश्वर बाबा कहला कि पूरा विश्व केर कल्याण होय एहिलेल हम अनवरत मैया केर अराधना क' रहल छी।


text:
बिहारक विभिन्न हिस्सा मे एक सप्ताह लगातार बारिश भेलाक बाद कोसी, सीमांचल आ पूर्व बिहार मे बाढ़िक स्थिति बनि गेल अछि। हालात बिगड़ल अछि। बहुत जगह पर सड़क कें कटला सं आवागमन प्रभावित भ’ गेल अछि।
अररिया जिलाक पांच दर्जन पंचायतक डेढ़ सौ गांम मे बाढ़िक पानि घुसल अछि। जीरोमाइलक पास पानिक दबाव बढ़लाक बाद बंद पुल पर मंगलदिन सं वाहनक परिचालन शुरू होबाक संभावना अछि। ओतय फारबिसगंज-कुर्साकांटा मार्ग आ जोकीहाट मे सड़क कें कटला सं आवागमन ठप अछि। कुर्साकांटा कें कोतहपुर आ डहुआबाड़ी मे एप्रोच कटि गेल। पूर्णिया मे बायसी केर 17 पंचायत मे बाढ़िक पानि प्रवेश क’ गेल अछि।
कटिहार मे नदि खतराक निशान सं ऊपर बहि रहल अछि। महानंदा कें उफान सं बारसोई, कदवा, डंडखोरा, प्राणपुर आ अमदाबाद प्रखंडक पांच दर्जन पंचायतक करीब 5.50 लाख आबादी प्रभावित अछि। 350 सं अधिक गांम मे बाढ़ि जेना हालत अछि। कदवा प्रखंडक शिवगंज डायवर्सन कें समीप 3 फीट पानि बहबाक कारण सोनैली-पूर्णिया मे यातायात व्यवस्था ठप भ’ गेल। खगड़िया मे सभ’ नदिक जलस्तर मे वृद्धि भेला सं करीब दू दर्जन गांम पर बाढ़िक खतरा अछि।
सुपौल मे तिलयुगा आ बलान नदीक जलस्तर बहुते बढ़ि गेल अछि। अहिसँ निर्मली आ मरौना प्रखंडक करीब एक दर्जन पंचायत प्रभावित अछि। लोक पलायन क’ रहल छथि। आधा दर्जन सड़क कटला सं लोकक आवागमन बाधित भ’ गेल। लगभग 50 हजारक आबादी बाढ़ि सं प्रभावित अछि। मरौना-निर्मली मुख्य सड़क गनौरा कें पास डूबि गेल। ओतय भागलपुर कें नवगछिया केर कलवलिया नदी फेर सं उफना लागल। बहुत गांम मे पानि घुसि गेल अछि। अनुमंडल कार्यालय झील मे परिवर्तित भ’ गेल अछि।


text:
घटना मधुबनी जिलाक मैनही गामक अछि जाहि ठामक लोक अजगर कें देखि अचंभित आ भयभीत अछि. लौकही प्रखंडक अंधरामठ थाना अंतर्गत नरेंद्रपुर पंचायतक मैनही गाम मे महिला कें ई अजगर सं भेंट भेल. महिलाक कहने करमान लागल लोक अजगर कें देखबा लेल आएल किन्तु अजगर निचैन भेल आराम फरमओबैत रहल.
ग्रामीण विश्वंभर प्रसाद मीडिया कें कहलनि, गामक महिला जानकी देवी मवेशी चरबए लेल आ घास कटबाक लेल बाध दिस गेल छलीह. अचक्केके हुनक नजरि विशाल अजगर पर पड़ैत अछि. ओ जखन अजगर कें देखि हल्ला मचओलनि त' लोक सब जुटल. ई क्षेत्र मे अपना तरहक पहिल घटना अछि. कोसी, त्रियुगा एवं घोरहदह नदी सब सं प्रभावित एहि गाम मे पहिल बेर अजगर कें देखल गेल अछि.
>> क्या आप जानते हैं पान खाने के कितने सारे फायदे हैं?
>> क्या आप जानते हैं पान खाने के कितने सारे फायदे हैं?
लोकक मानब अछि जे एहि साल आएल बाढि मे पहाड़ी जंगल सं ई अजगर एम्हर आबि गेल अछि. एक दिस लोक बेस कौतुहल सं अजगर देखैत रहल त' ओतहि महिला सब बाल-बच्चा कें ल' चिंतित देखल गेलीह. राति-बिराति अजगर कोनो अनिष्ट ने करए, ताहि ल' क्षेत्र मे भय व्याप्त भ' गेल.
Tags: News एन्ने-ओन्ने गाम-घर हालचाल


text:
ई लेख एखन अपूर्ण अछि। अहाँ एकरा बढाए विकिपिडिया केर सहायता कऽ सकैत छी।
इलाम नगरपालिका (English: Ilam Municipality) नेपालकमेची अञ्चलकइलाम जिलामे अवस्थित एक नगरपालिका छी । नेपालकपूर्वाञ्चल विकास क्षेत्र अन्तर्गतक मेची अञ्चलमे रहल इलाम जिलाक निर्वाचन क्षेत्र नं. ३ कऽ पहाडी भेगमे स्थापित इलाम नगरपालिका बि.सं. १८७५ मे सदरमुकाम तथा गौडा होइत बि.सं. २०१५ मे नगरपालिका, बि.सं. २०१९ नगर पञ्चायत आ बि.सं. २०४७ मे पुनः नगरपालिका कऽ रुपमे कायम भेल अछि । इलाम नगरपालिकाक वार्ड बिभाजन १ सँ ९ धरि अछि । इलाम नगरपालिका एकटा पर्यटकीय नगरक रूपमे विकसित कएल गेल अछि आ भविष्यमे प्रदेश नं. १क सङ्घीय राज्यक राजधानीक रूपमा प्रस्तावित नगर छी । ई क्षेत्रमे पर्यटकीय पूर्वाधारक लेल विमानस्थल, जैविक विविधता युक्त विभिन्न पर्यटकीय स्थल, सभागृह आ शैक्षिक संस्थासभक व्यवस्थापन कार्य तीब्रतर गतिमे भऽ रहल अछि ।


text:
Corona Warriors Of Mithila सिरीज़ में मैथिल मंच अहाँक परिचय कराबय चाहैत अछि मिथिला के ऐहन युवा सबसँ जे संसाधन के अनुपलब्धता, आधारहीन सिस्टम के बावजूद “चाईनीज़ वायरस-कोरोना” सँ खतरा के अनुभव करैत अपन गाम अपन क्षेत्र में सबटा सरकारी आदेशक पालन करैत उपलब्ध साधन संग एहि लड़ाई के जीतय में अपन योगदान देलथि……..
कोरोना वारियर्स आफ मिथिला के सिरीज में आई मैथिल मंच अहाँ के परिचय कराबय चाहय छी एकटा प्रतिष्ठान नूतन अगरबत्ती।
प्रिय मित्र #शैलेष_झा के प्रतिष्ठान नूतन अगरबत्ती के तरफ सँ एहि लाकडाउन में सतत गरीब, नि:सहाय, जरूरतमंद लोक के मदद कय रहल छथि।
शैलेष जी मंच के सक्रिय सदस्य संग मिशन मिथिला 2020 टीम सँ छथि जे अपन सुरक्षित नोकरी छोड़ि अपन गाम आबि अपन प्रतिष्ठान प्रारंभ कयलथि संगहि अपन सॉफ्टवेयर कंपनी सेहो चलाबय छथि।
समस्त मैथिल मंच परिवार के तरफ सँ अनुज शैलेष झा आ हिनक समस्त टीम संग हमर सबहक प्रतिष्ठान नूतन अगरबत्ती के अभिनन्दन आ वंदन।
“मैथिल मंच” अघोषित आपदाक एहि समय में लोकक सहयोग लेल हिनक अभिनन्दन करैत अछि।
एहन विकराल समय में अगर कियो वास्तविक रूपे सहयोग आ समाजसेवा के इच्छा राखय छथि त वर्तमान सिस्टम के संगे बेसी सँ बेसी सहयोग आ सुविधा जरूरतमंद लग पहुँचा सकय छी। सिस्टम पर दोष लगेनाई आ सिस्टम सँ लड़ि ओकरा बदलय लेल ई समय नहिं अछि तैं आग्रह जे एखन जे सिस्टम चलि रहल अछि ओहिमें जुड़ि जिलाधिकारी सँ लय क पंचायत स्तर पर जतय जतेक संभव हुए त संग दी आ सुरक्षित अपन घर पर रही।


text:
महान चोल मन्दिर
महान चोल मन्दिर चोल शासकसभद्वारा दक्षिण भारतमे बनाएल गेल छल ।[१] ई मन्दिरसभ छी:
- बृहदेश्वर मन्दिर, तन्जावुर
- गङ्गईकोडा चोलीश्वरमको मन्दिर
- ऐरावतेश्वर मन्दिर, दारासुरममे ।
बृहदेश्वर मन्दिरके युनेस्कोद्वारा सन् १९८७मे विश्व सम्पदा क्षेत्र घोषित केनए छल । ऐरावतेश्वर मन्दिर, दारासुरमके सन् २००४ मे ई सूचीमे जोडल गेल छल । ई स्थलके आब "महान जीवित चोल मन्दिर" नाम देल गेल अछि ।
इतिहास[सम्पादन करी]
चित्र दिर्घा[सम्पादन करी]
सन्दर्भ सामाग्रीसभ[सम्पादन करी]
बाह्य लिङ्कसभ[सम्पादन करी]
- महान जीवित चोल मन्दिर सँ सम्बन्धित मिडिया विकिमिडिया कमन्समे सेहो अछि।
- युनेस्कोक विश्व सम्पदा क्षेत्रमे घोषित चोल मन्दिर


text:
पानासोनिक
पानासोनिक निगम (パナソニック株式会社 Panasonikku Kabushiki-gaisha?) पहिले मात्सुसिता इलेक्ट्रिक इन्डस्ट्रियल कर्पोरेसन लिमिटेड (松下電器産業株式会社 Matsushita Denki Sangyō Kabushiki-gaisha?) कऽ नाम सँ जानल जाएवाला जापानक ओसाकामे मुख्यालय रहल एक जापानी बहुराष्ट्रिय इलेक्ट्रनिक्स कम्पनी छी ।[१]
पानासोनिक अपन इलेक्ट्रनिक्स उत्पादनक लेल लोकप्रिय रहल अछि । ई कम्पनीक स्थापना सन् १९१८ मे बल्बक सकेट निर्माण करवाक लेल स्थापना भेल छल जे हाल आबि ई कम्पनी सोनी, हिताची, तोसिबा आ क्यानन इङ्क सङ्गे जापानक चारिम पैग इलेक्ट्रोनिक्स उत्पादक कम्पनी छी । इलेक्ट्रोनिक्स उत्पादनसभ वाहेक ई कम्पनी गैर इलेक्ट्रोनिक्स उत्पादनसभ जेना गृह नवीनीकरणीय सेवा प्रदान करैत अछि । सन् २०१२ कऽ बजार साझेदारी अनुसार पानासोनिक संसारक चारिम सब सँ पैग टेलिभिजन निर्माता कम्पनी छी ।[२] पानासोनिक पहिल प्राथमिक रूपमे टोक्यो स्टक एक्सचेन्जमे सूचीबद्ध भेल छल, जे निककेइ २२५ आ टोपिक्स सूचकाङ्कक एक भाग छी जे बाद मे नागोया स्टक एक्सचेन्जमे सूचीबद्ध भेल छल ।
इतिहास[सम्पादन करी]
नारा[सम्पादन करी]
- "जस्ट स्लाईट्ली एडेड अफ आवर टाइम" (१९७०–१९९०)[३]
- "इभन मोर देन यु एक्सपेक्टेड [आउट अफ द ब्लु]" (१९७०–१९७० अष्ट्रेलिया)
- "ह्वाट्स अन पानासोनिक" (१९९०–१९९६)
- "पानासोनिक, द वान ड्याट आइ बान्ट" (१९९६–२००३)
- "ह्वाट्स न्यु पानासोनिक" (१९९६–२००३)
- "आइडियाज फर लाइफ" (२००३–२०१३)
- "ए बेटर लाइफ, अ बेटर वल्ड" (२०१३–हाल)
- "लेट्स लिभ लाइफ बेटर" (२०१७–२०१८)
सन्दर्भ सामग्रीसभ[सम्पादन करी]
- ↑ कम्पनी प्रोफाइल
- ↑ "फोर्ब्स बिश्वब्यापी २००० प्रोफाइल", फोर्ब्स, अन्तिम पहुँच ३ जनवरी, २०१०।
- ↑ "बिज्ञापन युक्त नारा १९७० औँ दशकक नारा", अन्तिम पहुँच जुलाई १६, २०१५।


text:
नवका- पुरनका लेख सर्च करु...
नीतीश बनलाह पर्सन ऑफ द ईयर...
बिहार के मुख्यमंत्री नीतीश कुमार प्रतिष्ठित पत्रिका फोर्ब्स इंडिया के तरफ सं पर्सन ऑफ द ईयर चुनल गेलाह अ. पत्रिका के ताजा अंक मे हुनका चुनय के बारे मे खबर देल गेल अछि.
एकर घोषणा दिल्ली मे भेल एकटा समारोह मे कएल गेल. ई समारोह फोर्ब्स इंडिया पत्रिका के तरफ सं साल के आखिर मे आबय वाला विशेष अंक के लेल छल. एहि अंक मे सभ क्षेत्र के 24 प्रमुख लोक के जिक्र कएल गेल अछि.
नीतीश कुमार जीक बिहार विधान सभा चुनाव मे भारी जीत के संग फेर सं सत्ता मे आबय आओर राज्य के विकास के रास्ता पर ल जाए के लेल ई सम्मान देल गेलन्हि.
फोर्ब्स इंडियाक मुख्य कार्यकारी अधिकारी अजय चाको जीक कहनाय छनि जे बिहार जेहि रफ्तार सं आगां बढ़ि रहल अछि आओर नीतीश जीक नेतृत्व मे जेना विकास भ रहल अछि ओ वह बेहद सराहनीय अछि. हुनकर बेहतरीन काज के देखैत ई खिताब देल गेलन्हि.
एकरा संग ओ इहो कहय छथिन्ह जे बिहार मे अखनो काफी किछ करय के जरूरत अछि. नीतीश जीके फेर सं सत्ता मे आबय सं देश के बड़का औद्योगिक घराना सभ पूंजी निवेश के लेल उत्सुक छथिन्ह.
सरकार के स्थिरता के कारण बिहार मे अगिला साल के लेल करीब 18 हजार करोड रुपया केर निवेश प्रस्तावित अछि. नीतीश जी जल्दीए एकटा मीट सेहो करय वाला छथिन्ह जेहि सं आओर निवेश प्रस्ताव आबय के उम्मीद अछि.
सदस्यता लें टिप्पणियाँ भेजें (Atom)


text:
Videha Archive of Old Issues विदेह पुरान अंकक आर्काइव (पूर्णतः अव्यवसायिक उद्देश्य आ मात्र एकेडमिक प्रयोग लेल) विदेह ई-पत्रिकाक सभटा पुरान अंक पी.डी.एफ. डाउनलोड लेल क्रमानुसार नीचाँक लिंकपर उपलब्ध अछि। All the old issues of Videha e journal are available for pdf download at the respective links below.
.............
तिरहुता आ कैथी फॉण्ट डाउनलोड Google's Noto Fonts project/ C-DAC
https://fonts.google.com/ (Google Open Fonts download)
..........
१
गजेन्द्र ठाकुर (सम्पादन)
...................
यू.पी.एस.सी. आ आन प्रतियोगिता परीक्षा लेल देखू:
................
२
विदेहक सभटा पुरान अंक (अंक १ सँ ३५३ आ आगाँ)
विदेहक अंक १-१४९ (देवनागरी, मिथिलाक्षर आ ब्रेलमे)
विदेहक अंक १५०-३४४
विदेहक सभ अंक सम्बन्धी किछु आवश्यक पोथी/ जानकारी
Learn Mithilakshar- Gajendra Thakur (2009)
Learn IPA through Mithilakshar- Gajendra Thakur (2009)
Learn Braille through Mithilakshar- Gajendra Thakur (2009)
Learn Kaithi- Gajendra Thakur (2009)
कैथी लिपि (मैथिली साहित्य संस्थान डाउनलोड लिंक)
स्थायी स्तम्भ जेना मिथिला-रत्न, मिथिलाक खोज, विदेह पेटार आ सूचना-संपर्क-अन्वेषण सभ अंकमे समान अछि, ताहि हेतु ई सभ स्तम्भ सभ अंकमे नै देल जाइत अछि, ई सभ स्तम्भ देखबा लेल क्लिक करू नीचाँ देल विदेहक ३४६ म आ ३४७ म अंक, ऐ दुनू अंकमे सम्मिलित रूपेँ ई सभ स्तम्भ देल गेल अछि।
विदेहक ३४५म आ आगाँक अंक
.............
३
विदेहक विशेषांक
१) हाइकू विशेषांक
२) गजल विशेषांक
३) विहनि कथा विशेषांक
४) बाल साहित्य विशेषांक
५) नाटक विशेषांक
६) समीक्षा विशेषांक
७) नारी विशेषांक
८) अनुवाद विशेषांक (गद्य-पद्य भारती)
९) बाल गजल विशेषांक
१०) भक्ति गजल विशेषांक
११) गजल आलोचना-समालोचना-समीक्षा विशेषांक
१२) काशीकांत मिश्र मधुप विशेषांक
Videha_01_01_2015
१३) अरविन्द ठाकुर विशेषांक
Videha_01_11_2015
१४) जगदीश चन्द्र ठाकुर अनिल विशेषांक
Videha_01_12_2015
१५) विदेह सम्मान विशेषांक
विदेह सम्मान: सम्मान-सूची (समानान्तर साहित्य अकादेमी, समानान्तर ललित कला अकादेमी आ समानान्तर संगीत-नाटक अकादेमी सम्मान/ पुरस्कार नामसँ विख्यात)
साक्षात्कार/ समारोह
१६) मैथिली सी.डी./ अल्बम गीत संगीत विशेषांक
Videha_01_01_2017
१७) मैथिली वेब पत्रकारिता विशेषांक
VIDEHA 313
१८) मैथिली बीहनि कथा विशेषांक-२
VIDEHA 317
१९) रामलोचन ठाकुर विशेषांक
VIDEHA 319
२०) रामलोचन ठाकुर श्रद्धांजलि विशेषांक
VIDEHA 320
२१) राजनन्दन लाल दास विशेषांक
VIDEHA 333
२२) रवीन्द्र नाथ ठाकुर विशेषांक
२३) केदार नाथ चौधरी विशेषांक
.............
४
लेखकक आमंत्रित रचना आ ओइपर आमंत्रित समीक्षकक समीक्षा सीरीज
१. कामिनीक पांच टा कविता आ ओइपर मधुकान्त झाक टिप्पणी
२. जगदानन्द झा "मनु"क "माटिक बासन"पर गजेन्द्र ठाकुरक टिप्पणी
३. मुन्नी कामतक एकांकी "जिन्दगीक मोल" आ ओइपर गजेन्द्र ठाकुरक टिप्पणी
...................
५
"पाठक हमर पोथी किए पढ़थि"- लेखक द्वारा अप्पन पोथी/ रचनाक समीक्षा सीरीज
१. आशीष अनचिन्हार ०१ अगस्त २०२१
२. गजेन्द्र ठाकुर ०१ सितम्बर २०२२
...............
६
एडिटर्स चोइस सीरीज
एडिटर्स चोइस सीरीज-१
विदेहमे बलात्कारपर मैथिलीमे पहिल कविता प्रकाशित भेल छल। ई दिसम्बर २०१२ क दिल्लीक निर्भया बलात्कार काण्डक बादक समय छल। ओना ई अनूदित रचना छल, तेलुगुमे पसुपुलेटी गीताक कविताक हिन्दी अनुवाद केने छलीह आर. शांता सुन्दरी आ हिन्दीसँ मैथिली अनुवाद केने छलाह विनीत उत्पल। हमर जानकारीमे ऐसँ बेशी सिहराबैबला कविता ऐ विषयपर कोनो भाषामे नै रचल गेल अछि। कताक सालक बादो ई समस्या ओहने अछि। ई कविता सभकेँ पढ़बाक चाही, खास कऽ सभ बेटीक बापकेँ, सभ बहिनक भाएकेँ आ सभ पत्नीक पतिकेँ। आ विचारबाक चाही जे हम सभ अपना बच्चा सभ लेल केहन समाज बनेने छी।
एडिटर्स चोइस सीरीज-१ (डाउनलोड लिंक)
एडिटर्स चोइस सीरीज-२
विदेहमे ब्रेस्ट कैसरक समस्यापर विदेह मे मीना झा केर एकटा लघु कथा प्रकाशित भेल। ई मैथिलीक पहिल कथा छल जे ब्रेस्ट कैसर पर लिखल गेल। हिन्दीमे सेहो ताधरि ऐ विषयपर कथा नै लिखल गेल छल, कारण ऐ कथाक ई-प्रकाशित भेलाक १-२ सालक बाद हिन्दीमे दू गोटेमे घोंघाउज भऽ रहल छल कि पहिल हम आकि हम, मुदा दुनूक तिथि मैथिलीक कथाक परवर्ती छल। बादमे ई विदेह लघु कथामे सेहो संकलित भेल।
एडिटर्स चोइस सीरीज-२ (डाउनलोड लिंक)
एडिटर्स चोइस सीरीज-३
विदेहमे जगदीश चन्द्र ठाकुर अनिलक किछु बाल कविता प्रकाशित भेल। बादमे हुनकर ३ टा बाल कविता विदेह शिशु उत्सवमे संकलित भेल जइमे २ टा कविता बेबी चाइल्डपर छल। पढ़ू ई तीनू कविता, बादक दुनू बेबी चाइल्डपर लिखल कविता पढ़बे टा करू से आग्रह।
एडिटर्स चोइस सीरीज-३ (डाउनलोड लिंक)
एडिटर्स चोइस सीरीज-४
विदेहमे जगदानन्द झा "मनु"क एकटा दीर्घ बाल कथा कहि लिअ बा उपन्यास प्रकाशित भेल, नाम छल चोनहा। बादमे ई रचना विदेह शिशु उत्सवमे संकलित भेल, ई रचना बाल मनोविज्ञानपर आधारित मैथिलीक पहिल रचना छी, मैथिली बाल साहित्य कोना लिखी तकर ट्रेनिंग कोर्समे ऐ उपन्यासकेँ राखल जेबाक चाही। कोना मॊडर्न उपन्यास आगाँ बढ़ै छै, स्टेप बाइ स्टेप आ सेहो बाल उपन्यास। पढ़बे टा करू से आग्रह।
एडिटर्स चोइस सीरीज-४ (डाउनलोड लिंक)
एडिटर्स चोइस सीरीज-५
एडिटर्स चोइस ५ मे मैथिलीक "उसने कहा था" माने कुमार पवनक दीर्घकथा "पइठ" (साभार अंतिका) । हिन्दीक पाठक, जे "उसने कहा था" पढ़ने हेता, केँ बुझल छन्हि जे कोना अहि कथाकेँ रचि चन्द्रधर शर्मा "गुलेरी" अमर भऽ गेलाह। हम चर्चा कऽ रहल छी, कुमार पवनक "पइठ" दीर्घकथाक। एकरा पढ़लाक बाद अहाँकेँ एकटा विचित्र, सुखद आ मोन हौल करैबला अनुभव भेटत, जे सेक्सपीरिअन ट्रेजेडी सँ मिलितो लागत आ फराको। मुदा ऐ रचनाकेँ पढ़लाक बाद तामस, घृणा सभपर नियंत्रणकेँ आ सामाजिक/ पारिवारिक दायित्वकेँ सेहो अहाँ आर गंभीरतासँ लेबै, से धरि पक्का अछि। मुदा एकर एकटा शर्त अछि जे एकरा समै निकालि कऽ एक्के उखड़ाहामे पढ़ि जाइ।
एडिटर्स चोइस सीरीज-५ (डाउनलोड लिंक)
एडिटर्स चोइस सीरीज-६
जगदीश प्रसाद मण्डलक लघुकथा "बिसाँढ़": १९४२-४३ क अकालमे बंगालमे १५ लाख लोक मुइला, मुदा अमर्त्य सेन लिखैत छथि जे हुनकर कोनो सर-सम्बन्धी ऐ अकालमे नै मरलन्हि। मिथिलोमे अकाल आएल १९६७ ई. मे आ इन्दिरा गाँधी जखन ऐ क्षेत्र अएली तँ हुनका देखाओल गेल जे कोना मुसहर जातिक लोक बिसाँढ़ खा कऽ ऐ अकालकेँ जीति लेलन्हि। मैथिलीमे लेखनक एकभगाह स्थिति विदेहक आगमनसँ पहिने छल। मैथिलीक लेखक लोकनि सेहो अमर्त्य सेन जेकाँ ओहि महाविभीषिकासँ प्रभावित नै छला आ तेँ बिसाँढ़पर कथा नै लिखि सकला। जगदीश प्रसाद मण्डल ऐपर कथा लिखलन्हि जे प्रकाशित भेल चेतना समितिक पत्रिकामे, मुदा कार्यकारी सम्पादक द्वारा वर्तनी परिवर्तनक कारण ओ मैथिलीमे नै वरण् अवहट्ठमे लिखल बुझा पड़ल, आ ओतेक प्रभावी नै भऽ सकल कारण विषय रहै खाँटी आ वर्तनी कृत्रिम। से एकर पुनः ई-प्रकाशन अपन असली रूपमे भेल विदेहमे आ ई संकलित भेल "गामक जिनगी" लघुकथा संग्रहमे। ऐ पोथीपर जगदीश प्रसाद मण्डलकेँ टैगोर लिटरेचर अवार्ड भेटलनि। जगदीश प्रसाद मण्डलक लेखनी मैथिली कथाधाराकेँ एकभगाह हेबासँ बचा लेलक, आ मैथिलीक समानान्तर इतिहासमे मैथिली साहित्यकेँ दू कालखण्डमे बाँटि कऽ पढ़ए जाए लागल- जगदीश प्रसाद मण्डलसँ पूर्व आ जगदीश प्रसाद मण्डल आगमनक बाद। तँ प्रस्तुत अछि लघुकथा बिसाँढ़- अपन सुच्चा स्वरूपमे।
एडिटर्स चोइस सीरीज-६ (डाउनलोड लिंक)
एडिटर्स चोइस सीरीज-७
मैथिलीक पहिल आ एकमात्र दलित आत्मकथा: सन्दीप कुमार साफी। सन्दीप कुमार साफीक दलित आत्मकथा जे अहाँकेँ अपन लघु आकाराक अछैत हिलोड़ि देत आ अहाँक ई स्थिति कऽ देत जे समानान्तर मैथिली साहित्य कतबो पढ़ू अहाँकेँ अछौं नै हएत। ई आत्मकथा विदेहमे ई-प्रकाशित भेलाक बाद लेखकक पोथी "बैशाखमे दलानपर"मे संकलित भेल आ ई मैथिलीक अखन धरिक एकमात्र दलित आत्मकथा थिक। तँ प्रस्तुत अछि मैथिलीक पहिल दलित आत्मकथा: सन्दीप कुमार साफीक कलमसँ।
एडिटर्स चोइस सीरीज-७ (डाउनलोड लिंक)
एडिटर्स चोइस सीरीज-८
नेना भुटकाकेँ रातिमे सुनेबा लेल किछु लोककथा (विदेह पेटारसँ)।
एडिटर्स चोइस सीरीज-८ (डाउनलोड लिंक)
एडिटर्स चोइस सीरीज-९
मैथिली गजलपर परिचर्चा (विदेह पेटारसँ)।
एडिटर्स चोइस सीरीज-९ (डाउनलोड लिंक)
......................
विदेह सम्मान: सम्मान-सूची (समानान्तर साहित्य अकादेमी, समानान्तर ललित कला अकादेमी आ समानान्तर संगीत-नाटक अकादेमी सम्मान/ पुरस्कार नामसँ विख्यात)
....................
मैथिलीक वर्तनी
१
मैथिलीक वर्तनी- विदेह मैथिली मानक भाषा आ मैथिली भाषा सम्पादन पाठ्यक्रम
२
मैथिलीक वर्तनीमे पर्याप्त विविधता अछि। मुदा प्रश्नपत्र देखला उत्तर एकर वर्तनी इग्नू BMAF001 सँ प्रेरित बुझाइत अछि, से एकर एकरा एक उखड़ाहामे उनटा-पुनटा दियौ, ततबे धरि पर्याप्त अछि। यू.पी.एस.सी. क मैथिली (कम्पलसरी) पेपर लेल सेहो ई पर्याप्त अछि, से जे विद्यार्थी मैथिली (कम्पलसरी) पेपर लेने छथि से एकर एकटा आर फास्ट-रीडिंग दोसर-उखड़ाहामे करथि|
IGNOU इग्नू BMAF-001
अपन मंतव्य editorial.staff.videha@gmail.com पर पठाउ।


text:
मनामा
मनामा (अरबी: المنامة Al Manāma IPA: [ˈmanaːma]) बहराइनक राजधानी आ सबसँ पैग शहर छी, जकर जनसङ्ख्या १,५७,००० अछि। मनामा शहर लम्बा पर्सियन खाड़ीक महत्त्वपूर्ण व्यापारिक केन्द्र छी आ सङ्गे विविध जनसङ्ख्याक घर छी। साउदी अरब आ ओमानक सत्तारूढ राजवंशक पोर्चुगल आ पर्सिया नियन्त्रण आ आक्रमणक अवधि बाद, बहराइन १९म् शताब्दीक ब्रिटिश आजादी सङ्गे अपनाकेँ एक स्वतन्त्र राष्ट्रक रूपमे स्थापित केलक।
यद्यपि मनामा आ मुहर्राक दुनू जोड़ी शहरसभ सन् १८०० मे एके बेर स्थापना भेल देखऽमे अबैत अछि।[२] मुहर्राक शहर अप्पन रक्षात्मक स्थान विशेष कारणसँ पैग प्रभाव पड़ल छल, जहि लेल ई शहर सन् १९२१ धरि बहराइनक राजधानी छल। मनामा व्यापारिक राजधानी आ बहराइन द्वीपक मुख्य प्रवेश द्वार बनल।[३] २०म् शताब्दीमे, बहराइनक तेलक खपतसँ जल्दिए विकास भेल आ सन् १९९० कऽ दशकमे एक समृद्ध विविधीकरण अन्य उद्योगसभमे विस्तार करऽ लागल आ मध्यपूर्वमे मनामाकेँ एक महत्त्वपूर्ण वित्तीय केन्द्रमे परिवर्तन करवामे सहायता केलक। मनामा शहर अरब संस्कृतिद्वारा अरब संस्कृतिक वर्ष २०१२ कऽ सम्मान सँ सम्मानित भेल छल।[४][५]
नामाकरण[सम्पादन करी]
मनामा नाम अरबी शब्द المنامة (अनुवादित:al-manãma) सँ व्युत्पन्न कएल गेल अछि जकर अर्थ विश्राम स्थाल या सपनासभक स्थान होएत अछि।[६]
इतिहास[सम्पादन करी]
बहराइनक उत्तरी समुद्री तटमे कास्य युगमे भेटल मानव बस्तीक प्रमाण अछि। दिलमुन सभ्यता ईसा पूर्व ३,००० कऽ समयमे बसल, मेसोपोटामिया, मगन आ सिन्धु घाटी सभ्यता बीच एक महत्वपूर्ण क्षेत्रीय व्यापारक रूपमे सेवा करैत आएल अछि।[७][८]
सरकार[सम्पादन करी]
ऐतिहासिक रूपमे, मनामाके एखन मनामा सूक आ मनामे फोर्ट (एखन गृह मन्त्रालय) कऽ रूपमे चिन्हल जाएत अछि, जे दक्षिण दिस मात्र सीमित अछि। यद्यपि ई शहर एखन नयाँ उपनगरीय विकासक सङ्ग पुरान पड़ोसी गामसभ अपन क्षेत्रमे शामिल करि शहरी विकास करि रहल अछि। आई मनामाक इलाकासभ ई प्रकार अछि:
मनामा बहराइनक पाँच राज्यपालसभ मध्येक एक, राजधानी राज्यपालक भाग छी । २००२ तक ई अल-मनामाक नगरपालिकाक अंश छल । परिषदसभ राज्यपालसभमे अवस्थित अछि । २००६ मे आठ निर्वाचन क्षेत्रसभमे क्यापिटल गवर्नेट भित्रर मतदान कएल गेल छल ।[९]
अर्थव्यवस्था[सम्पादन करी]
मनामा बहराइन अर्थव्यवस्थाक केन्द्र बिन्दु छी । जब हालक वर्षसभमे पेट्रोलियम कमजोर होएत गेल अछि आ अन्य उद्योगसभकेको वृद्धिक कारण, ई अर्थव्यवस्था क मुख्य आधार छी ।[१०]
सन्दर्भ सामग्रीसभ[सम्पादन करी]
- ↑ Annual Population of Urban Agglomerations with 300,000 Inhabitants or More in 2014, by Country, 1950-2030 (thousands), World Urbanization Prospects, the 2014 revision, Population Division of the United Nations Department of Economic and Social Affairs. Note: List based on estimates for 2015, from 2014. Retrieved 11 February 2017.
- ↑ Ben Hamouche 2008, p. 185.
- ↑ Ben Hamouche 2008, p. 186.
- ↑ Manama Capital of Arab Culture 2012
- ↑ Ministry of Culture: Manama as the Bahraini Capital of Arab Culture
- ↑ Room 1997, p. 223.
- ↑ Al-Nabi 2012, p. 17.
- ↑ Dumper & Stanley 2007, p. 243.
- ↑ "बहराइन न्यूज एजेन्सी –निर्वाचन, २००६", २८ अगस्ट २००६, अन्तिम पहुँच १९ नोभेम्बर २०१७।
- ↑ CIA World Factbook – Bahrain (retrieved 2 December 2006)


text:
कथा ::
गणनायक : साकेतानन्द
एकटा आदंकक लहरि हुनकर ढोंढ़ी लग देने ऊपर चढ़’ लगलनि। अपन माथ पर चुहचुहा आएल पसेना केँ अपन गमछी सँ पोछि क’ ओ एक बेर काल-वैसाखीक बिड़रो सन चलि जाइत एहि गाड़ी केँ देखलनि। लगलनि छीतन सदा केँ जे जँ बेसी काल धरि ओ खिड़कीक बाहर तकैत रहला तँ जरूर हुनकर माथ घूमि जेतनि आ बादहोसी घेर लेतनि। ओ आँखि मूनि लेलनि। आँखि मुनिते चारि रातिक जगरना आँखि मे कटकटाए लगलनि। भरिसक चारि मास भेल हेतै जमीन पर झँझट भेना। तहिया सँ भूखो पियास तिरोहित छनि, तँ निन्नक के लेखा करैत अछि। ...हुनका मोन पड़लनि, घराड़िक सटले पश्चिम चारि कट्ठाक बाड़ी। हुनका मोन पड़लनि ओकरा हासिल करबा मे भेल नतीजा। पूरा जोआनी गुदस्त भ’ गेलनि ओकरा अपन बनाब’ मे। ओ चरिकठवा हुनकर जवानीक निशानी छिअनि। ओही जमीन लए कैक बर्ख धरि ओ दरभंगा मे रिक्शा चलौलनि... नरे बाबूक बाप दिग्विजय बाबूक खबासी केलनि... राति-दिन, भरला-भादो आ सुखला चैत मे सब बापे-पूते ओकरा मे लागल रहला। तखन जा क’ खाधि आ झौंखी सँ भरल ओहि चरिकठवाक मुँह-कान बहरेलै। एकटा परती आ उस्सर धरतीक टुकड़ा तखन गलि क’ राँग बनल छल, आर जखन ओ धरती सोनाक टुकड़ा बनि गेलै अछि त’ सबहक गृद्ध-दृष्टि आब ओही पर लागल छै।
बड़ी काल बीत गेल। ओना ओ गाड़ी मे बैसल छल, जे काल-वैसाखीक बिड़रो सन दिल्ली दिस भागल जा रहल छलै, मुदा हुनकर मोन मे ओएह चरिकठवा अहुड़िया काटि रहल छलनि। मुदा समय ककर प्रतीक्षा करैत छै? छीतन जी नई दिल्ली प्लेटफार्म पर छलाह। हुनका मोन पड़लनि-कामेसर कहैत रहए, कहाँदन पनिजाब डिल्लिये भेने जाइ छै ? ओ स्टेशन सँ बाहर आबि जाइत छथि। आगाँ जनसमुद्र केँ अवाक देखैत ओ नई दिल्ली स्टेशनक बाहर ठाढ़ छथि। फेर आगाँ बढ़ि ई जनसमुद्रक अंग बनि जाइत छथि। फुटपाथ पर बढ़ल चल जाइत हुनका मोन भेलनि जे कत्तौ चूड़ा-दीहक दोकान भेटतनि तँ भरि पेट खैतथि। जेबी सँ चून-तमाकू बाहर कएलनि। ...नहि, जा धरि नरे बाबू सँ भेंट क’ सविस्तर कहि-सूनि नहि लेता, ताबे अन्न-जल नहि करता। छीतन सदाक चालि मे तेजी आबि गेलनि। तिलक ब्रिज धरि ओ खैनी चुनबिते आबि गेला। रामबरन सिंहक नंगटपनीक सजाइ दिएबाक सप्पत मोन मे अहुड़िया काट’ लगलनि। ओकर इशारा पर कोना हुनकर बेटा-भातिज मारि खेलक, बेइज्जत भेल! कोना क्षणहि मे भरि ठेहुन तमाकू केँ जोति क’ माँटि मे मिला देल गेल। फेर ओकरे इशारा पर कोना गामक दू टा लबरा नेता बनि क’ पंचैती करै लए आएल। कोना मामला कायम क’ लेलक। सब बात नरे बाबू केँ खोंइचा छोड़ा क’ कहथिन। रामबरन सिंह केँ की नरे बाबू नहि चिन्है छथिन ? केहन जालिया आदमी अछि से सभ केँ बुझल छै की। नरे बाबू जरूर एहि समय मे ठाढ़ हेथिन। फेर मोन पड़लनि वोट। हिनकर मेहनति देखि क’ नरे बाबू दस लोकक सोझाँ मे कहने रहथिन जे अहि परोपट्टा मे पिछड़ल जनताक माइन्जन छीतन जी छथि। हिनके राय विचार सँ काज हेतै। आखिर खान्दानी लोक कहलकै ककरा? जमीन्दार घरानाक पढ़ल-लिखल लोकक इएह तँ गुन छै। असली लोक केँ परेखबाक। ओहि बेर नरे बाबू ढेर वोट सँ जितला! आ तहिया सँ सब चुनाव जितैत अएलाह, सब चुनाव मे सबटा छोटकाक वोट हिनके भेटैत अएलनि। ई सत्य, जे ओहि चुनावक बाद सँ छीतनक एकबाल बढ़लनि। लोक राय-विचार पूछ’ लगलनि, पंचैती मे बजाओल जाए लगला। ओहो खखसि क’ कहैत रहथिन जे हमरा सबहक असली नेता छथि नरे बाबू। ऊँच जाति मे जनमला सँ की हेतनि, हमरा सबहक सब हाल ओएह टा जनैत छथि आ ओएह एकरा सोझराइयो सकैत छथि। हुनका मोन छनि जे ओइ चुनाव मे ओ कोना बाझल छला। ओही बीच करिक्की बाछी मरि गेलनि... कनकिरबीक सर्दी-जर निमोनियाँ बनि गेलनि... खेती पछुआ गेलनि। ऐ धरानिएँ जकरा लए एत्ते कएलखिन, से एखन नहि सहाय हेता तँ कखन हेता?
...छीतन सदा बाँचि गेल रहथि। आगाँक गाड़ी मे बहुत जोर सँ ब्रेक लागल रहै आ गाड़ी जोर सँ किकिया उठल रहै। सड़क पर चलैत लोक उनटि-उनटि क’ ओम्हरे देख’ लागल रहए। जाहि ठाम जनपथ, राजपथ केँ कटैत छै, ठीक ओही चैबटिया पर गाड़ी सँ बाल-बाल बचल रहथि, काँख त’र पोटरी नेने... रस्ताक गन्दा धोती आ गोल गला पहिरने बनकट्टाक छीतन सदा। एक दिस संसद दोसर दिस सचिवालय आ तकर सामने चलैत धर्रोहि लागल कारक पतियानी केँ बड़े कातर दृष्टिएँ देखि रहल छला ओ। पहिल बेर हुनका बुझि पड़लनि जे एहि ठाम ककरो दोसरा लए एक्को मिनटक समय नहि छै। अहि ठाम समस्या लाज बचेबाक नहि, जान बचेबाक छै। अनचोके मे सही, बीच चैबटिया पर ठाढ़ भ’ क’ यातायात केँ छन भरि लए रोकबाक गलती तँ हुनका सँ भ’ए गेल छनि। तैं हुनकर दुनू हाथ जुटलनि आ सामने रुकल कार सँ गुड़रैत आँखि केँ कहलखिन-गलती।-आ झटकि क’ सड़क टपि गेला। हुनका सन्देह भेलनि जे की ई डिल्लियो अपने देश मे छै? राष्ट्रपति भवन, संसद, सचिवालय, कनाट प्लेस ओही डिल्ली मे छै जाहि मे कमेसरा कमाइ छै? जे अबै छै तँ तीन मासे देह जुटै छै, तेहन दुहै छै देह केँ दिल्ली मे। आ पाइ कत्ते अनै छै? जँ पाइ कमाइ के ढेरियन मौका छै दिल्ली मे तँ पाइ गमबै के सेहो ओतबे उपाय छै। हँसी लगलनि छीतन सदा केँ। एतबो नहि ओ बुझै छथिन जे ई दिल्ली मातबर लोकक दिल्ली छै। अपन दिल्ली तँ पुरानी दिल्ली छै, कि जमुना पारक दिल्ली। जत’ सँ संसदक गोलार्ध सब सँ नीक लगै छै, ऐन ओही ठाम रुकि गेला ओ। करीबन आधा घण्टा सँ जाहि तमाकू केँ ओ रगड़ि रहल छला ओकरा आराम सँ ठोर मे द’ क’, बड़ी काल धरि संसदक भव्य गोलार्ध केँ, ओहि पर धीरे-धीरे फहराइत तिरंगा केँ देखैत रहला। हुनका एहि दृश्यक भव्यताक कारणें आदंक तँ भेल छलनि, मुदा ओ आगाँक भव्य-दृश्य केँ मोन राख’ चाहै छला, तैं बड़ा एकाग्र भ’ क’ ओकरा देख रहल छला। एकरा ओ सभ दिन लए स्मृति-पटल पर आँकि लेब’ चाहै छला...
-ओए, किथ्थे जाणा?
-आँइ?-अकचकाइत छीतनक मुँह सँ बहराएल। घूमि क’ देखलनि, सामने एकटा अधवयसू, अधपाकल दाढ़ी बला सरदारजी रहथि। देखि क’ भेलनि, एकरा सँ बाबा खड़ग सिंह मार्गक पता पूछल जा सकैत अछि।
-हमरा नरे बाबू कन जएबाक है।
-कौण से बाबू के लग?-सरदार जी अपन खिचड़ी दाढ़ी मे बिहुँसल रहए।
-नरे बाबू दरिभंगा का नामी नेता हींया बाबा खड़ग सिंह मार्ग पर रहते हैं...।-सरदारक मुँह देखि क’ बुझएलनि छीतन सदा केँ जे ओ आधे बात बुझलकनि। सत्ते सरदार जी कने काल असमंजस मे ठाढ़ रहल आ फेर अपन बाट धएलक। ओकरा बिनु किछु उत्तर देने जाइत देखि हुनका बड़ आश्चर्य भेल रहनि-मर बहिं, एहनो लोक होइ छै? ने गप्प ने सप्प, ने परणामे-पाती, सोझे बिदा? बाह रे लोक दिल्ली के! फेर हुनकर हाथ डाँड़ मे बान्हल नोट केँ टोहि क’ देखलनि। सब किछु ठीक छलनि। बस ई टा पता लागि जैतनि जे बाबा खड़ग सिंह मार्ग कोम्हर छै। ओ संसद मार्ग भेने फेर कनाट प्लेस अएला। भरि रस्ता ओ लोकक मुँह निहारैत हियासैत एलखिन। मुदा क्यो एहन नहि बुझेलनि जे पलखति मे हो आ हिनका बाबा खड़ग सिंह मार्ग देखा दनि। तैं ओ बढ़ैत गेला। रीगल सिनेमा सँ बामा घूमि क’ ओ किछुए दूर बढ़ल हेता कि देखलखिन एकटा छौंड़ा एकटा मेसीन सँ पानि बाहर क’ बेचैत अछि। चारि आने गिलास, ठंढा पानि! पियास हुनको लागि गेल छलनि। कत्तौ पानि पियैक दौरे ने लगै छलनि। एहि पानि पियाब’ बलाक क’ल दिस ध्याने ने गेल छलनि। पानि पीबि ओ गिलास देलखिन आ ओ छौंड़ा केँ पुछलखिन-बुच्ची! बाबा खड़ग सिंह मार्ग कौन है?-ओ छौंड़ा हिनका ऊपर सँ नीचा धरि देखलकनि आ फेर मैल कुचैल दस सालक छौंड़ा भभा क’ अपन कच्चा दाड़िम सन दाँत बहार करैत कहलकनि-ओए शाहजी। तुम कौण से मारग पर पाणी पी रहे हो? यही है खड़ग सिंह मारग।
एतबा सुनैत माँतर जेना छीतन सदा केँ बिरनी बीन्ह लेलकनि। पाइ दैत ओ पैर झटकारने बिदा भेला। आ फेर हुनकर मोन मे ओ चरिकठवा नाच’ लगलनि। तैं ओ बिना बामा-दहिना देखने बमरिए फुटपाथ देने जा रहल छला कि गुरुद्वारा सँ निकलल भीड़ मे घेरा गेला। चारू कात मुरेठे-मुरेठा, कारे पर कार, लोके पर लोक। भीड़ मे कोनहुना रस्ता बनबैत निकलैक चेष्टा केलनि तँ बड़ी जोर सँ कोनो मंसुगरि पंजाबिनक देह सँ दबि क’ चेहा उठला। हुनका ओना चेहाइत देखि ओ पंजाबिन ठिठिया देने छलनि। जेना छीतन जी सन भरल-पुरल लोकक भीतर एत्ते भीरु हृदय केँ परखि क’ हँसल हो। ओ ओकरा भरि नजरि देखिए क’ रहि गेला, ताबए भीड़ आगाँ बढ़ि गेल रहए।
बाबा खड़ग सिंह मार्ग, तकर दुनू दिस पतियानी सँ लागल गाछ, जे फुटपाथ पर निहुँड़ल छै, ताही पर पैर झटकारने जा रहल छला, चैदह लम्बर-चैदह लम्बर रटैत बनकट्टाक छीतन सदा।
कोठीक नम्बर पढ़ियो क’ ओहि हत्ता मे पैसैक हिम्मति नहि भेलनि हुनका। ओ बड़ी काल धरि फुटपाथ पर ठाढ़ भेल गेट पर लटकल बोड मे नरे बाबूक नाम आ कोठीक नम्बर पढ़ैत रहला। ठीक ओएह कोठी छै, नरे बाबूक नामो छनि। अपन ठेहुन धरि ससरि आएल धोती केँ ओ फेर सम्हारलनि, एक बेर फेर अपन धुरियाओल पैर केँ पटकि क’ धूरा झाड़लनि आ डराइत-धखाइत गेट खोललनि।
कोनो विदेशी संगीतक लहरि ग्रिलक परदाक ओइ पार सँ आबि रहल छल। ओकरे सँ छनाइत प्रकाशक थक्का लौनक घास पर पड़ि रहल छल। एक बेर ई सब देखि मोन भेलनि जे घूरि चली। मुदा फेर मोन पड़लखिन नरे बाबू... वोट मँगै लए आएल रहथिन, ओ कोना ओकर जौड़खट्टा पर बैस रहल रहथिन? सब दिन सँ जमीन्दार नरे बाबूक मोन केहन नेनु सन? टुनटुनक बाप केँ कोना इलाजक वास्ते सौ रुपैया झट सँ द’ देने रहथिन? सब मोन पड़लनि छीतन सदा केँ। वोटक समय गामे-गाम घुमनाइ, जँहि-तँहि, जैह-सैह खेनाइ, सब स्मरण छनि हुनका। तैं ओ आगाँ बढ़ला। लौनक मोलायम घास पैर तर बड़ी कालक बाद जे पड़लनि से बड़ नीक लगलनि। ओ असमंजस मे ठाढ़े रहथि कि नरे बाबू दरबाजा पर ठाढ़ भेला आ जमीन्दारी रोब भरल आवाजमे गरजला-रौदिया! रौदिया!! कत’ गेलें? देख तँ लौन केँ के धंगने जा रहल अछि?
-हैये सरकार।-कहैत रौदिया छीतन सदा दिस लपकल रहए।
-कौन है तुम?
-हम छीतन छी, बनकट्टाक छीतन सदा!
-तँ ओम्हर लौन किऐ धंगने जाइ छ’?
-घास नहि धंगाइ छै-छीतन जी रौदी दिस सहटला।-हमरा नरे बाबू सँ भेंट करा दैह भाइ; बड़ उपकार मानब’!
-उपकार मानब’ पछाति, पहिने लौन सँ बाहर आब’। नहि तँ एखने थाना पुलिस भ’ जेत’।-रौदीक रौद्र रूप देखि क’ सकपकेला छीतन सदा।-हम बनकट्टा के छी। नरे बाबूक इलाकाक लोक!-रौदी ओकर कातर स्वर सुनि क’ ठमकल। तँ छीतन केँ साहस बढ़लनि। -परोपट्टाक सब भोंट हमहीं दियेने रहिअनि नरे बाबू केँ, हमरा नीक जकाँ चिन्है छथिन। -फेर ओ रुकला। सोचलनि जे असली बात तँ कहिए ने रहलखिन अछि। -हे बड़ सतेलक अछि दरोगा। बेकसूर केँ पेमाल क’ रहल अछि गामक लबरा-लुच्चा, तँ गोहारि करै लए बड़ी दूर सँ आएल छी। -छीतन सदा केँ अपनहिं स्वर रेरिएनाइ सन लगलनि। मुदा हुनका बुझल छनि जे ई आखिरी मौका छनि। जँ नरे बाबू ठाढ़ नहि भेलखिन तँ क्यो हुनका बचा नहि पौतनि। तैं एकरा ओ कोनो तरहें गमाब’ नहि चाहै छथि। रौदी केँ भेलै जे ओ जँ, हिनकर गपमे बाझत तँ साहेबक कमरा मे स्नैक्स समय पर नहि पहुँचा सकत। एक घंटा पहिने सँ साहेब किछु सांसद सब संगें बियर पीबि रहल छला। कोनो बान्ह बन्हैक योजना पर घनघोर बहस चलि रहल छलै। आब तँ ह्निस्कियो खूजि गेल हेतै! तैं छीतन सदा केँ कहलकनि-जाह, सामने कोठली मे एक पतियानी सँ कुरसी राखल छै, ओही पर बैस रह’। हम थोड़े कालक बाद आबि क’ कहै छिय’।-कहैत रौदी अलोप भ’ गेल। छीतन सदा आब कने सुस्थिर भेला। कुर्सी पर बैस गेला। सामने एक पतियानी सँ लागल गोड़ दस-पन्द्रह टा कुर्सी, एक कात दिवान, नीचा मे गलीचा जाहि पर अपन लकुटिया नेने गांधी बाबाक फोटो। हुनका एबा सँ पहिने कोठली मे आर दू गोटे बैसल छलै। हिनका अबितहिं दुनू चुप भ’ गेल। दुनू माने एकटा धवल जटाजूट बला बबाजी आ हुनके संगें आएल एकटा पम्हउट्ठा छौंड़ा। कनेक काल धरि दुनू चुप रहल, फेर बबाजी पुछलखिन-की हौ, रौदी की कहलक’? आइयो नेताजी सँ भेंट हैत कि नहि?-फेर अपन धवल दाढ़ी पर हाथ फेर’ लगला, एना जेना ओकरा चुचकारि रहल होथि। एकाएक पुनः साकांक्ष होइत बजला-बाप रे बाप! तीन दिन सँ दर्शन लए कुसोथ्थरि देने छी।-छीतन सदा केँ बाबाक ई उक्ति सूनि आदंक भेलनि।-की गाय चरवाहिये मे बिका जेतनि? हुनका जिम्मा तीने साँझक चूड़ा छनि! पाइयो गनले-गूथल सबील क’ सकला! तीन मास सँ लधल एहि रगड़ा मे सब जमा-जथा सोख्त भ’ गेल रहनि। तैं हुनका ड’र भेलनि। जँ, हुनको तीन-चारि दिन लगलनि भेंट करबा मे, तहन तँ गेल महींस पानि मे। कत’ रहता, की खेता-पीता? कथुक तँ जोगाड़ नहि छनि। तैं ओ बड़ सम्हरि क’ बजला-आइ भेंट नहि करथिन की? हम तँ बड़ी दूर सँ आएल छी!
-देखियौ। ओही भरोसे तँ हमहूँ बैसल छी।-बबाजी अपन भरि दाढ़ी मे बिहुँसल रहथि... छीतन सदा कतहु असोथकित भ’ गेल रहथि... बड़का बेटा सूरो केँ की कहथिन... भातिज रमेश केँ कोन जवाब देथिन? काल्हि वंश बढ़तनि, कत’ बसतनि? इएह तँ एकटा चरिकठबा छलनि अपन अरजल, अपन जुआनीक निशानी, नरे बाबूक बाप दिग्विजय बाबूक निशानी, जे पछिला पच्चीस वर्ष सँ हुनकर दखल-कबज मे छनि। ओकरे बचबै लए ओ आइ एत’ दिल्ली मे छथि, जकरा छीतन सदा डिल्ली कहि दै छथिन। रामबरन सिंह परोपट्टा मे आतंक मचेने अछि। हुनका बूझल छनि, नरे बाबू तक ओकर शिकाइत पहुँचि गेल हेतै। ओएह आइ छीतन सदा केँ पानि पिया रहल छनि। अपन बढ़ैत परिवार केँ बसबै लए रामबरन चुप्पे-चाप जमीन्दारक पुरना रसीद उपरेलक। फेर जालसाजी क’ क’ दाखिल खारिजो करा लेलक। छीतन केँ भनक तक नहि लगलनि। फेर एक दिन अनचोके मे जमीन पर चढ़ि बैसल। हिनक केवाला, दाखिल खारिजक रसीद, पछिला पचीस वर्षक लगानक रसीद कोनो काज नहि देलकनि। ठेहुन भरिक तमाकू छनहि मे धंगाएल सामने मे छलनि। आब ओकरा हड़पै मे कैक दिन लगतै? जखनहिं पुलिस ओकर जाली कागज केँ मोजर द’ चैआलिस क’ देलकै, तखनहिं रामबरन सिंहक हाथ ऊपर भ’ गेलै। मुदा? मुदा नरे बाबूक एकटा इशारा दूध केँ दूध आ पानि केँ पानि क’ देतै। हुनकर मोंछक लाज रहि जएतनि! ...ओह, आगाँ-आगाँ रामबरन सिंह पाछाँ-पाछाँ ओकर हाथी सन-सन चारि टा बड़द आ सभ सँ पाछाँ चानीक मूठि बला लाठी हाथ मे नेने रामबरन सिंह। दस टा ज’न लगा क’ कोना तमाकू जोति गेलनि? ...नहि, छीतन सदा रहता, भुखलो रह’ पड़तनि तँ रहता दिल्ली मे, मुदा कोनो नौ छौ कइए क’ घुरता। ओ पलथी बदलि क’ बैसैत छथि। रौदी भीतर जे बिलाएल से बिलाएले अछि। आब राति भ’ गेलै अछि। आठ-नौक अमल। भितरी सँ एखनहुँ कोनो विदेशी धुनक लहरि एत्त’ धरि आबि जाइत छै। ताबे सामनेक केबाड़ खुजैत छै। इएह अठारह-बीसक रहल हेतै! छीतन सदा अंटकर लगबै छथि। ओकर एक झलक देखलाक बाद फेर ओइ दिस नहि देखल गेलनि हुनका। ओ देह सँ सट्टल एकटा जीन्स आ ऊपर मे तहिना गंजी मात्रा पहिरने छल। ओकर ई रूप देखल नहि गेलनि हुनका सँ। ओइ कपड़ा सँ ओकर देह जत्ते झँपाएल नहि छलै, ओइ सँ बेसी ओकरा उघाड़ करैत रहै। तैं छीतन सदा देबाल दिस ताक’ लगला। मुदा बबाजी आ पम्हउट्ठा छौंड़ाक गंथाइत नजरिक बिनु एक्को रत्ती परवाहि केने ओ ठसका सँ बाहर लौन दिस गेल आ फेर ओहने ठसका सँ वापस भ’ क’ भीतर अलोप भ’ गेल। की ई नरे बाबूक परिवारक क्यो छनि? छीतन सदा एकटक ओकरा जाइत देखैत रहलाक बाद अंटकर लगा रहल रहथि। भ’ सकैत अछि क्यो अड़ोसिया पड़ोसिया कि क्यो दोसर... मुदा से के कहतनि?
भीतर सँ अबैत विदेशी धुन एकाएक बन्न भ’ गेल। डेरा कने निसबद्द भेल। किछु काल धरि सब शान्त रहल। शान्ति भंग केलक रौदी, जे अही बीच मे कोनो दरवाजा खोलि क’ प्रगट भ’ गेल छल। कुर्सी पर बैसल धवल जटाजूटबला बबाजी ताबे अपन समाधि मे लीन भ’ गेल छला आ कि निन्न मे झुकि रहल छलाह। बगल मे बैसल पम्हउट्ठा छौंड़ा कोनो फिल्मी पत्रिका अपन कोरा मे खोलि क’ तेना मूड़ी निहरौने रहए जे बगल मे ज’ बमो फुटितै तँ ओकर ध्यान टूट’ बला नहि रहै। तैं रौदी जीक नजरि सभ सँ पहिने छीतने जी पर पड़लनि-साहेब सँ आइ भेंट नहि हैत!-रौदीक उद्घोषणा हुनका गोली सन लगलनि। ओ किछु पुछतथिन तइ सँ पहिने बबाजी धड़फड़ा क’ अपन समाधि, कि निन्न तोड़लनि-हौ जी रौदी।-रोज-रोज एक्के बात। आइ कि भेलै हौ?
-की कही हम? हमरा हाथ मे कुच्छो है? भेंट तँ ओएह करता।-रौदी अपन असहायता प्रगट करैत बाजल। बबाजी अपन धवल दाढ़ी पर तीन-चारि बेर हाथ फेरलनि। फिल्मी पत्रिकाक अध्ययन करैबला पम्हउट्ठा छौंड़ा ठाढ़ भ’ क’ अँगेठी-मोचाड़ केलक।
-अँए हौ?-बबाजीक स्वर कने तेज भेल-हमरा सबहक समयक कोनो मूल्य नहि?
-आब से हमरा की कहि रहल छी?
-सामने मे तँ तोंही छ’ तँ कहियौ ककरा, देबाल केँ? सुनह, बात जानी हम सफा-सफी। पूछि क’ बताब’ जे भेंट करता कि नहि? नहि तँ एहन नेता सभ गोड़ पचासेक परमानन्द झाक जेबी मे रहै छथिन... मुदा बात तँ बुझिऐ, जे हमरा सब केँ भेंट किऐक नहि होइत अछि?
-से साहेब हमरा नहि कहलनि अछि। ओ एखन फाइल देखबा मे लागल छथि। अपने लोकनि काल्हि आबी। हमरा इएह हुकुम भेटल अछि!-रौदी अपना भरि कोमल भ’ क’ बाजल।
-तँ जाह! अपन साहेब केँ कहि दहुन, परमानन्द झा चललाह। आब कहियो फेर ई देह एत’ पैर धरि नहि देत। हह... हद्द भ’ गेल साहेब! तीन दिन सँ कुसोथ्थरि देने एत’ बैसल छी आ हिनका लेखें धन-सन। कहै लए हमरा लोकनिक प्रतिनिधि छथि...।
बाबाक बात बिच्चहि मे रुकि गेल। फाटकक आवाजक संग ड्राइंगरूमक दरबाजा खुजल। सामने गहुमनक खूनल पोआ जकाँ लहलह करैत, एक हाथ मे जरैत सिगार आ दोसर हाथे साँची सम्हारने नेता जी, माने नरे बाबू छलाह। ओ एकटक बबाजी दिस तकैत बजला-की बाजि रहल छलहुँ एखन?
बबाजी असमंजस मे चुप्पे रहला।-अहाँ हमरे घर आबि क’ हमरे गारि पढ़ि रहल छी। एत्ते हिम्मति अहाँ केँ? के छी यौ अहाँ?-नरे बाबूक स्वर बाबा खड़ग सिंह मार्गक यातायातक स्वर सँ ऊपर उठि चुकल छल।-जी हमरा लोकनि तीन दिन सँ घूमि रहल छी।-बबाजी अपन दाढ़ी पर हाथ फेरैत बजला।
-तँ की भेलै! अहाँ तीन कि तीस दिन सँ अबैत होइ। ई झोंटा-दाढ़ी बढ़ा क’ हमरा प्रभावित करए चाहैत छी। हम सात दिन धरि भेंट नहि करब। अहाँ कि कोनो पार्लियामेन्ट छी जत’ हमरा जाइए पड़त?-नरे बाबू चश्मा उतारि क’ हाथ मे लेलनि। एतबे गरजला सँ हुनकर ब्लड प्रेशर बढ़ि गेल रहनि। ओ बबाजी केँ गीरि जाइबला नजरि सँ देखि रहल छलखिन। बबाजी केँ सनाका लागल रहनि। छीतन जी आ ओ पम्हउट्ठा छौंड़ा एखन धरि विमूढ़ जकाँ ठाढ़ भ’ ई सभ चकित भेल देख रहल छल। किछु काल तँ क्यो किछु नहि बाजल। नरे बाबू स्वयं एहि नातिदीर्घ अन्तराल केँ तोड़लनि आ बबाजी केँ डपटैत पुछलखिन-की काज अछि अहाँ केँ?
-जी हमरा नहि, हिनका छलनि। ई अपने इलाकाक सुरेन्द्र झाक बालक आइ. आइ. टी. मे प्रवेश चाहैत छथि। अपनेक अनुशंसा चाहैत छथि! -बबाजी धखाइत बजला।
-हम ने हिनका चिन्हैत छिअनि आ ने जनैत छिअनि, तखन अनुशंसा कोना करबनि!
-जी कुशेश्वरक सुरेन्द्र झाक बालक छथि ई।-बबाजीक ई उत्तर सुनिते नरे बाबू फेर तिड़ंगला।
-हम कुशेश्वर स्थानक ककरो नहि चिन्है छिऐ। कोनो सुरेन्द्रक दर्शन धरि नहि भेल अछि आ ने होएत।
-जी ओ अपनेक चुनाव मे जी-जान लगौने छला। ओतुक्का प्रमुख छथि। एकबाली लोक छथि!
-एकबाली रहथु कि सिकन्दर। लाउ कत्त’ अछि फौर्म! लाउ लिखि दैत छी जे ने हम हिनका चिन्है छिअनि आ ने हिनकर बापे केँ। इह, पूरा परोपट्टा केँ लोकक जनबा-चिन्हबाक जेना हम कोनो ठीका नेने रही!-नरे बाबू एतबा बजैत-बजैत पस्त भ’ गेल रहथि। बबाजीक जवाब हुनका आर उत्तेजित क’ देने रहनि। ई चिकड़ा-भोकड़ी सूनि ओ पैंट आ गंजी वाली कत’सँ पहुँचि गेलै क्यो ने देखलकै। ओ थरथराइत आ घुमड़ैत नरे बाबू केँ अपन पाँज मे ध’ नेने छलनि। ओहि छौंड़ीक ढेसा नेने नरे बाबू दिवान पर बैस रहला। हुनकर आँखि बन्न छलनि, शरीर निढाल। ठोरक दुनू कोर पर फेन आबि गेल छलनि। ई तीनू सामने ओहिना इतस्ततः मे ठाढ़ छला... दाढ़ी पर हाथ फेरैत धवल जटाजूट बला बबाजी... हाथक फिल्मी पत्रिका केँ मचोडै़त पम्हउट्ठा छौंड़ा, आ काँख तर पोटरी दबौने छीतन सदा।
छौंड़ी सँ टेक नेने नरे बाबू माथ केँ ग’र लगेबाक प्रयास केलनि आ हुनकर आँखि खूजि गेलनि। आगू मे पूर्ववत ठाढ़ ई तीनू गोटे केँ देखि ओ फेर चिचिएलाह-जाउ अहाँ सभ!-नजरि पाछाँ ठाढ़ छीतन पर पड़लनि, तँ ठहरि गेलनि-तोरा की छियौ रौ?
-जी हमरा जे बुढ़ा मालिक जमीन देने रहथिन तइ पर रामबरन...
-जी हमरा जमीन पर रामबरन...-नरे बाबू मुँह दुसैत छीतनक बात दोहरेलनि। बनकट्टाक माइन्जन छीतन सदा केँ एतबे बाजि भेलनि। नरे बाबू ओहिना गरजि क’ कहलखिन-जमीन पर झँझट छौ तँ कोट-कचहरी जो। थाना पुलि कर ग’। हमरा लग की करै लए अएलें? खाली तंग करै लए? भरि दिन तोरे सबहक काज मे लागल रहै छी से क्यो देखनिहार नहि।-एतबा बाजि ओ ओहिना ओलरल आँखि फेर बन्न क’ लेलनि। असोथकित नरे बाबू। किछु काल इहो लोकनि जकथक ठाढ़ भेल रहला कि ओ छौंड़ी एकबाइग कोरा मे पड़ल नरे बाबूक बन्न आँखि केँ देखि हिनका सभ केँ बाहर चल जाइक इशारा केलकनि।
ओना रातिक दस बजैत हेतै, मुदा बाबा खड़ग सिंह मार्ग पर यातायात पूर्ववते छल।
●●●
साकेतानन्द (26 जनवरी, 1941- 21 दिसम्बर, 2011) मैथिलीक समादृत कथाकार-उपन्यासकार छथि। मैथिली कथा साहित्य मे 1962 सँ सक्रिय । विभिन्न पत्र-पत्रिका मे कथा, रिपोर्ताज. संस्मरण, यात्रा विवरण प्रकाशित। प्रथमतः मैथिली कथा 'ग्लेसियर' 1962 मे ‘मिथिला मिहिर’ मे प्रकाशित। हिन्दियो मे दू दर्जन कथा आदि प्रकाशित । गणनायक (कथा-संग्रह) आ सर्वस्वांत (उपन्यास) मैथिली मे तथा बरफ की अरणियाँ (कथा संग्रह) हिंदी मे प्रकाशित। संग्रह गणनायक लेल साहित्य अकादेमी पुरस्कार सँ सम्मानित।


text:
|| ललितक किछु उद्धरण ||
चयन आ प्रस्तुति : विकास वत्सनाभ
'पृथ्वीपुत्र' मैथिलीक जीनियस कथाकार ललितक एकमात्र प्रकाशित उपन्यास छनि। 'पृथ्वीपुत्र' वर्ग संघर्ष, प्रेम आ जिजीविषाक एकटा सम्यक त्रिकोण ठाढ़ करैत अछि। कोशीक ग्राम्य जीवनक पृष्ठभूमि मे पटुआक खेती कएनिहार श्रमिक लोकनिक कथानक पर लिखल ई उपन्यास मैथिली मे 'क्लासिक्स'क दर्जा रखैत अछि। एहि उपन्यास मे आएल चरित्र, भाषा आ एकर गति एहि उपन्यास केँ आद्योपांत मनलग्गु बनबैत अछि। ललितक मान्यता रहनि जे 'आर्ट' केँ पॉपुलर बनओनाइ सँ श्रेयस्कर थिक पब्लिक केँ 'आर्टिस्टिक बनओनाइ। 'पृथ्वीपुत्र' मैथिली कथा साहित्यक एकटा एहने घटना अछि जे मैथिली पाठक केँ आर्टिस्टिक बनबैत मैथिली कथाक 'आर्ट ' केँ सेहो एकटा नवीन दृष्टि सँ संपोषित कएलक। प्रस्तुत अछि ललितक एहि सुचर्चित उपन्यास 'पृथ्वीपुत्र' सँ किछु उद्धरण—
लोकक जनम भेलइए काज-उद्यम क' क' गुजर करबा लेल, ने कि अनकर धन-माल हरन करबा लेल। इमानदारी सँ खेती-बेबसाय क' जीवा लेल। जँ काज-उद्यम छोड़ि सभ चोरी-डकैती करए लागत तँ चोरि करबा जोगर चीज कतए भेटतैक।
•
बेटी की स्वर्गे नीक कि सासुरे।
•
जे पसिन्न नहि होइ छैक तकर प्रेम आर कष्टदायी होइछ।
•
कोशीक बाढ़ि सँ मारल बाँझ धरती केँ चाँछक प्रयास मे कहिआ ने अन्न आ दवाइक बेत्रेक मरि गेल रहितै ई सब। पहिने जिबैत रहब जरूरी छैक। तखन पर-पंच आ कि लोक समाज।
•
मुसहरीक लोक बुते हेतै जमीन जोतल। भरि दिनुका खरची घर मे रहतैक तँ बोनिओ ने जेतै कमाइ लेल।
•
राति केहन निसबद्द छैक। सन्न-सन्न करैत। हमरा होए रातिओ बजै छैक। एकदम चुप्प रहि क' बजै छैक।
•
मउगीक जिनगी महाग विचित्र होइत छैक । ओकरा नीको मोन पड़ै छै या अधलाहो मोन पाड़ैत नीक लगै छैक। आब सोचै छियै जे ओ जेहन छैक ताहि मे ओकर कोनो दोख नहि। हमहूँ जेहन छी तइ मे हमरो कोनो दोख नहि ।
•
पछतेनाइ बेकार थिक। लोक जे किछु करैए अपना जानि क' नीक लेल जरूरी बूझि करैए। ओकर फल अधलाह कोना हेते? बूझ तँ जे फल होइत छैक ताही द्वारें लोक कोनो काज करैए। अनका नजरि मे भने ओ अधलाह हौक मगर ओइ आदमीक मोनक जोगरे होइ छैक।
•
बिजली ओकर हृदयक समस्त कोमलभाव नेने अवतीर्ण भेल रहै। ओकर हृदयगत जे किछु कोमल आ मधुर रहैक बबूरक कोमल फूल; दूर्वादलक श्यामता, मेघक गहन गम्भीरता - सभ जखन मीलि जाइक तँ ओकर बेटी बिजली भ' जाइक।
•
मउगी केँ एक सँ दुइए मे लाज की संकोच, तकरा बाद जेहने तीन तेहने तीस।
•
सब माल पगहा तोड़ि नै पड़ाइ छै। सब गाछ केँ बिहाड़ि नै तोड़ि-मोडोड़ि दै छैक। बहुत गाछ बिहाड़िक दोगे-दोगे बाँचि जाइत अछि। फड़ि-फुला क' सुखा जाइत अछि । मुदा कतेक अभागल गाछ बिहाड़िक बाट पर ठाढ़ झमारल जाइत अछि, बेर - बेर मचोड़ल जाइत अछि।
•
कतबो पैघ घटना घटो ने किएक, लोक मुदा खेपिए लैत अछि। ककरो बेत्रे संसार नै रुकै छैक।
•
असल मे धरती जोतनिहारक थिक। हरबाह थिक जे धरतीक असल बेटा थिक । जेँ अपन पसेना सँ धरती - माता केँ पूजै अछि । कय दिन मालिकक हाथ मे हरक लागनि देखलहक अछि ?
•
की तँ हम सब परसू अपन पटुआ काटि आनब नै तँ खेत पर कटि जाएब । आ हँसेरीक गप्प जे कहै छैक काका, से प्राण सभ केँ एकेटा होइ छैक। हाथो अपना लेल सबके दुइएटा होइ छैक । दूटा हाथ आ एकटा प्राण ल' क' सब गोटा लड़ैए।
•
भय जकाँ साहसो संक्रामक थिक।
•
भीड़ बनि हुले-ले कयनाइ बड़ सहज, मुदा भीड़क लेल कोनो योजनाक रूपरेखा प्रस्तुत केनाइ बड़ कठिन।
•
गेनिहार टा खाली चलि जाइत अछि। जे बचैत अछि से जिबीते जाइत अछि। जेना खाली जिबैत रहब सब सँ जरूरी काज हो।
•
ई भाइ-बहिन एके सोनितक दूटा ठोप थिक, एके जारनि सँ छूटल दुइठा खुहरी थिक। जे अलग ने कएल जा सकैए।
•
बिआहक गप्प पर सभ केँ लाज होइ छैक । बिआह करैत काल सभ कुमारिए जकाँ निर्मल भ' जाइए।
•
हमरा सभक पसेना ओकरे सन-सन लोक केँ फलै छै ने। एखन हम सब बबूरक छाहरि तर औले मरइ छी आ ओकरा दू-दूटा पंखा लागल हेतइ । एकटा चानि पर आ एकटा सोझाँ मे छोटकिनमी ....हाँइ - हाँइ बसात ! आ असल जे मरओ -खटओ से मरिए जाओ।
•
जकर नाक बड्ड पैघ होइक से कहि दै चिकरि क' लोक केँ जे ई हमर बेटी नै, ई हमर बहिन नै। हम अपन संसार देखब।
•
सुबधी बाजलि नहुएँ— गे काकी, सुनलिअइए जे कलमबाग मे एकटा मचकी बन्हलकैए आ दीने-देखारे दुनू पर झुलैत रहैक। बिजलिआ सिनेमाक गीत गबैत रहै आ कलपू साथ दैत रहैक। तोहर किरिया, सत्तम बात। बुधनी अपना आँखि सँ देखलकै। बुझलें गे।
•
माय कहलकै— तोरे खातिर ई पंच बैसइ छै। आबो लाज कर। ई जनितउँ ने तँ सोइरिए मे नोन चटा क' मारि दितिऔक।
●●●


text:
वरिष्ठ साहित्यकार श्री जगदीश मंडल जी के हुनक उपन्यास 'पंगु' लेल वर्ष 2021 केर मैथिली भाषाक साहित्य अकादमी पुरस्कार सं सम्मानित कएल जएबाक निर्णय भेल अछि। एहि सम्मान के लेल मंडल जी के हार्दिक बधाई आ शुभकामना। हिनकर उपन्यास 'पंगु' साल 1942-75 के बीच केर किसानक परिवेश पर आधारित अछि। ई उपन्यास साल 2018 मे छपल छल।
मैथिली भाषाक लेल साहित्य अकादमी पुरस्कार भेटय के खबर मिलतहि जगदीश मंडल जी बधाई संदेश मिलय लगलन्हि। एक सम्मान पर प्रसन्नता व्यक्त करैत मंडल जी कहलाह जे ई मैथिली आ मिथिला लेल सम्मान बात अछि।
साहित्य अकादमी पुरस्कार से पहिने हिनका ‘गामक जिनगी लघु कथा संग्रह लेल ‘विदेह सम्मान- 2011, ‘गामक जिनगी व समग्र योगदान लेल साहित्य अकादमी सं ‘टैगोर लिटिरेचर एवार्ड- 2011, मिथिला मैथिलीक उन्नयन लेल साक्षर दरभंगा सं ‘वैदेह सम्मान- 2012, ‘नै धारैए उपन्यास लेल ‘विदेह बाल साहित्य पुरस्कार- 2014-15 मिल चुकल छैनि।


text:
कलकत्ता : मैथिली मासिक साहित्यिक गोष्ठी 'संपर्क'क बैसार विगत रविकें सांझ 6 बजेसं मध्य कोलकाता स्थित नवीन प्रकाशन कार्यालयमे भेल. गोष्ठीक अध्यक्षता वरिष्ठ साहित्यकार नवीन चौधरी केलनि. गोष्ठीमे दड़िभंगासं आएल साहित्यकार चंद्रेश सेहो भाग लेलनि. विभिन्न विषयक विमर्श ओ चर्च-बर्च भेल. एहि अवसर पर शहरक सक्रिय साहित्यकार लोकनि उपस्थित भेलाह. पढ़ल गेल रचना पर त्वरित टिप्पणी लेल चिन्हल जाइत एहि गोष्ठीमे मैथिली साहित्यकार ओ वैज्ञानिक डॉ. योगेन्द्र पाठक 'वियोगी' सेहो भाग लेलनि.
गोष्ठीमे युवा साहित्यकार चन्दन कुमार झा ओ रूपेश त्योंथ अपन कविता पढ़लनि त' अनमोल झा लघुकथा, मिथिलेश कुमार झा निबंध प्रस्तुत कएलनि. मैथिलीक बहुतो साहित्यिक पोथी पर समीक्षा लिखि चुकल चंद्रेशक टिप्पणी बेस धियानसं रचनाकार सुनलनि. गोष्ठीक विशेष बात रहल जे गजलकार राजीव रंजन मिश्र पहिल बेर उपस्थित भेल छलाह. 500सं बेसीक संख्यामे गज़ल लिखि चुकल राजीव रंजन मिश्र अपन किछु गज़ल पढलनि.
गोष्ठीमे युवा साहित्यकार चन्दन कुमार झा ओ रूपेश त्योंथ अपन कविता पढ़लनि त' अनमोल झा लघुकथा, मिथिलेश कुमार झा निबंध प्रस्तुत कएलनि. मैथिलीक बहुतो साहित्यिक पोथी पर समीक्षा लिखि चुकल चंद्रेशक टिप्पणी बेस धियानसं रचनाकार सुनलनि. गोष्ठीक विशेष बात रहल जे गजलकार राजीव रंजन मिश्र पहिल बेर उपस्थित भेल छलाह. 500सं बेसीक संख्यामे गज़ल लिखि चुकल राजीव रंजन मिश्र अपन किछु गज़ल पढलनि.
एहि गोष्ठीमे टटका रचना पढ़ल जाइए जाहि पर उपस्थित साहित्यकार लोकनि अपन टिप्पणी करैत छथि. एहिसं रचनाकारकें रचनामे सुधारक संगहि लेखनक उचित परामर्श देल जाइत अछि.
अध्यक्ष नवीन चौधरी अपन उदगार व्यक्त केलनि जे विगत दू वर्षमे गोष्ठी एहन नै जमल छल. लगभग 22 सालसं प्रति मासक दोसर रविकें आयोजित होमयवला एहि साहित्यिक गोष्ठीक महत्वपूर्ण कड़ीमे सं एक अछि आजुक गोष्ठी. एहि अवसर पर तिरहुत साहित्य सम्मानसं सम्मानित लेखक डॉ. योगेन्द्र पाठक 'वियोगी'सं विस्तृत चर्चा केलनि पत्रकार प्रकाश झा. डॉ. वियोगीक लिखल नाटक 'बूढ़ भेल बलाय' केर मंचन कोकिल मंच द्वारा आगामी 1 फरवरीकें होयत. कोकिल मंचक रजत जयंती (31 जनवरी-1 फरवरी) कार्यक्रमक सूचना सेहो प्रसारित भेल.
कार्यक्रमक अंतमे दिवंगत रंगकर्मी साहित्यकार कुमार शैलेन्द्र ओ मैथिलीनेही डॉ. पूर्णेन्दु झाक निधन पर शोक प्रकट कएल गेल. कार्यक्रममे अजय झा उपस्थित भेलाह त' दयाशंकर मिश्र ओ देवी शंकर मिश्र बेस सक्रिय देखल गेलाह.
(रिपोर्ट : मिथिलेश कुमार झा / फोटो : प्रकाश झा)
अध्यक्ष नवीन चौधरी अपन उदगार व्यक्त केलनि जे विगत दू वर्षमे गोष्ठी एहन नै जमल छल. लगभग 22 सालसं प्रति मासक दोसर रविकें आयोजित होमयवला एहि साहित्यिक गोष्ठीक महत्वपूर्ण कड़ीमे सं एक अछि आजुक गोष्ठी. एहि अवसर पर तिरहुत साहित्य सम्मानसं सम्मानित लेखक डॉ. योगेन्द्र पाठक 'वियोगी'सं विस्तृत चर्चा केलनि पत्रकार प्रकाश झा. डॉ. वियोगीक लिखल नाटक 'बूढ़ भेल बलाय' केर मंचन कोकिल मंच द्वारा आगामी 1 फरवरीकें होयत. कोकिल मंचक रजत जयंती (31 जनवरी-1 फरवरी) कार्यक्रमक सूचना सेहो प्रसारित भेल.
कार्यक्रमक अंतमे दिवंगत रंगकर्मी साहित्यकार कुमार शैलेन्द्र ओ मैथिलीनेही डॉ. पूर्णेन्दु झाक निधन पर शोक प्रकट कएल गेल. कार्यक्रममे अजय झा उपस्थित भेलाह त' दयाशंकर मिश्र ओ देवी शंकर मिश्र बेस सक्रिय देखल गेलाह.
(रिपोर्ट : मिथिलेश कुमार झा / फोटो : प्रकाश झा)
Tags: हालचाल हालचाल : एहिपार


text:
बिस्फी मे खुलल आईटीआई
मधुबनी जिला के बिस्फी मे आईटीआई खुलि गेल. एकर उद्घाटन मानव संसाधन विकास मंत्री हरिनारायण सिंह जी कएलखिन्ह. एहि ठाम 6 ट्रेडक पढ़ाई होएत... प्रशिक्षण देल जाएत. मंत्री जीक कहनाय छलन्हि जे दु साल के भीतर राज्य के सभ सव-डिवीजन मे आईटीआई खोलि देल जाएत. हुनकर इहो कहनाय छलन्हि जे दु साल के अंदर राज्य केर पांच सय हाई स्कूल मे इंटर तक पढ़ाई केर व्यवस्था कए देल जाएत. अखन जेहि हाई स्कूल मे प्लस टू तक के पढ़ाई नहिं होएत अछि ओहिठाम प्लस टू केर पढ़ाई शुरू कए देल जाएत. ओना 1168 टा हाईस्कूल मे इंटर के पढ़ाई शुरू करि देल गेल अछि... ओहि हाई स्कूल के इंटर कॉलेज मे बदलि देल गेल अछि. एहि के लेल ओहि कॉलेज सभ के करीब 75 लाख रुपया सेहो देल गेल अछि. मानव संसाधन मंत्री जी कहलखिन्ह जे सरकार चाहैत अछि बिहारी युवक के अपनहिं एहिठाम रोजगार के अवसर मिलय. काज के लेल बाहर नहिं जाए पड़य. रोजगार उपलब्ध कराबय लेल सरकार पूरा कोशिश करि रहल अछि. एहि लेल सरकार केंद्र सरकार के पास 250 आईटीआई खोलय के प्रस्ताव भेजलक अछि. एतबा नहिं निजी क्षेत्र के सेहो 40 टा आईटीआई खोलय के मंजूरी देल गेल अछि. तकनीकी शिक्षा केर विकास के लेल चारि टा नवका इंजीनियरिंग कॉलेज सेहो खोलल जा रहल अछि. हरिनारायण सिंह जी आईटीआई के संग एहिठाम एकटा नवका कस्तुरबा बालिका आवासीय विद्यालय के उद्घाटन सेहो कएलखिन्ह.